Lattiakaivon puhdistus – näin suoriudut ällöttävimmästä kotityöstä | Me Naiset\nklo 19:50 | 13.4.2016\nMilloin viimeksi kohtasitte? Kuva: Colourbox\nMiten lattiakaivon puhdistus olisi vähemmän ällöttävää? Kysyimme Martoilta.\nJos vesi jää suihkun jälkeen lillumaan kylppärin lattialle tai lattiakaivo haisee ällöttävästi, on aika tarttua toimeen ja suorittaa kotitöistä kenties iljettävin. Tai itse asiassa hihat olisi ollut hyvä kääriä jo aiemmin.\nLattiakaivon peseminen unohtuu helposti, ja sitä tekee myös mieli lykätä aina vain kauemmas tulevaisuuteen. Ei kuitenkaan kannattaisi.\n– Minun näkemykseni on, että lattiakaivon peseminen on inhottavaa, koska se tehdään niin harvoin, sanoo Marjo Ranta Marttojen kotitalousneuvonnasta.\n– Ei se haise niin pahalta, jos sen pesee tarpeeksi usein, hän toteaa.\nKun pesemisestä tulee rutiinia, se ei asiantuntijan mukaan ole sen kummempi homma kuin muukaan siivoaminen.\nTaloyhtiöt suosittelevat asukkailleen lattiakaivon puhdistamista 3–4 kertaa vuodessa, mutta Marjo Rannan mukaan määrä voi hieman vaihdella riippuen siitä, kuinka monta henkilöä suihkua käyttää ja kuinka usein.\n– Myös irrotettava suodatin helpottaa puhdistamista, sillä sen ansiosta hiuksia ei mene kaivoon niin paljon. Suodatin on myös näppärä vaihtaa ja siitä huomaa helposti, kun se tulee täyteen ja pitää vaihtaa.\nSuodatin kannattaa kuitenkin ottaa pois, jos on kotoa pois pidempiä aikoja, jottei se kuivahda ja ala haista.\nMarjo Ranta antoi vinkkinsä lattiakaivon oikeaoppiseen pesemiseen.\n1. Laita siivoushanskat käteen. Ne suojaavat ihoa lialta, mikrobeilta ja siivousaineiden kemikaaleilta ja tekevät hommasta vähemmän ällöttävää.\n2. Poista irtohiukset lattiakaivon ritilän päältä – pitkähiuksisen voi olla tarpeen tehdä se joka suihkun jälkeen. Nosta lattiakaivon ritilä pois ja poista hiukset ja irtonaiset roskat esimerkiksi talouspaperin avulla. Jos kaivo vaikuttaa kovin likaiselta, sinne voi ruiskuttaa puhdistusainetta ja jättää sen joksikin aikaa vaikuttamaan.\n3. Lattiakaivoon kannattaa suihkuttaa ensin puhdasta vettä ja sen jälkeen astianpesuainetta. Kaivon voi harjata puhtaaksi esimerkiksi vanhalla, käytöstä poistetulla tiskiharjalla. Ahtaampiin kolosiin käy vanha hammasharja. Hajulukon voi myös irrottaa ja puhdistaa.\n4. Laita puhdistettu ritilä takaisin paikoilleen ja vie roskat lopuksi roskakoriin – ei esimerkiksi vessanpönttöön.\nMarjo Ranta muistuttaa, että taloyhtiössä lattiakaivon kunnossapito on asukkaan vastuulla. Jos se tukkeutuu, pahimmassa tapauksessa seurauksena voi olla kallis vesivahinko.\nMyös pesualtaiden hajulukot ja saunan lattiakaivo kannattaa puhdistaa silloin tällöin.\nVahvojen puhdistusaineiden käyttöä asiantuntija ei suosittele.\n– Se, että aineet pistävät lian atomeiksi, kertoo siitä, että ne ovat hyvin voimakkaita eivätkä välttämättä hyväksi ympäristölle. Kun puhdistaa säännöllisesti, tavallinen pesuaine riittää. Puhdistuksessa voi kokeilla myös ruokasoodaa ja etikkaa.\nViemäriin kaadetaan ensin puoli desilitraa ruokasoodaa ja perään desilitra etikkaa. Kun sihinä loppuu, perään kaadetaan noin kymmenen litraa kiehuvaa vettä.\nHappoa vaan kerta vuodessa riittänyt omalla kohdalla. Ikinä sitä avannut tai putsannut.. Mitäs täs on asunut joku 10 vuotta ja päälle ainakin.. Parhaimmillaan 5 ihmistä asustaa kerralla yleensä 4.


Shanghai Cowboy and Adams, Helsinki: Arvostelut | Eat.fi\n11622Shanghai Cowboy and AdamsWorkErottjankatu 15-17Helsinki00130Finland60.16414624.940512workpref0503319300http://eat.fi/restaurant/index/name/shanghai-cowboyhttp://shanghaicowboy.fiAasialaista ruokaaEurooppalaista ruokaamoderni meksikolainen: Yhdistelmä maukasta ruokaa ja laadukkaita drinkkejä rennossa ilmapiirissä. Iltaa voi jatkaa klubitunnelmissa hyvien ohjelmien parissa.\nShanghai Cowboy and Adams\nmoderni meksikolainen Osoite:\nErottjankatu 15-17, 00130 Helsinki\nIlmoita ravintola poistettavaksi » Lopettanut / ei ruokatarjoilua Yhdistelmä maukasta ruokaa ja laadukkaita drinkkejä rennossa ilmapiirissä. Iltaa voi jatkaa klubitunnelmissa hyvien ohjelmien parissa.\tLinkit\nSeura meitä FB sivuilla »\tSeura meitä FB ryhmässä »\tKuukauden ohjelmat »\tLinkit avautuvat uudessa ikkunassa\nAukioloajat\tmaanantai - lauantai\nTätä ravintolaa ei voi toistaiseksi arvostella Eat.fi:ssä\nRavintolan omistaja ei toistaiseksi halua Eat.fi:hin julkisia arvosteluja tästä ravintolasta, vaan on päättänyt laittaa olemassaolevat arvostelut piiloon. Arvosteluita ei siis ole poistettu, vaan ne tulevat uudelleen näkyviin mikäli ravintolan omistaja päättää myöhemmin taas sallia arvostelut. Mikäli haluat kysyä miksi tämä valinta on tehty tai haluat antaa muuta palautetta, ota yhteyttä suoraan ravintolaan.\nOikealla vaihtoehtoisia ravintoloita samalta alueelta, saat lisätietoja viemällä hiiren ravintolan päälle.\tGaijin\tmodernia aasialaista\tBulevardi 6\tSamankaltaiset arvosanat mutta kalliimpaa.\tBig Mama's\tpizza\tIso Roobertinkatu 26\tSamankaltaiset arvosanat mutta hieman halvempaa.\tBar Tapasta\tespanjalaista\tUudenmaankatu 13\tSamankaltaiset arvosanat mutta hieman kalliimpaa.\tAnnapurna\tnepalilaista\tFredrikinkatu 23\tSamankaltaiset arvosanat ja suunnilleen sama hinta.\tBrkLyn Bakery\tFredrikinkatu 25\tValitettavasti meillä ei ole tarpeeksi tietoa vertailua varten.\tLisätietoja Eat.fi:stä\tMobiilipalvelut


Blogi: Kreikka-tuki taas uhattuna – vain huonoja vaihtoehtoja tarjolla | nordea.com\nBlogi:Kreikka-tuki taas uhattuna - vain huonoja vaihtoehtoja tarjolla\n15.04.16 9:21 | Talous | Jan von Gerich\nKreikan tukipaketin tulevaisuus on jälleen uhattuna, kun paketin osapuolet – euromaat, Euroopan komissio, Kansainvälinen valuuttarahasto IMF ja Kreikka – ovat jälleen kerran hyvin erimielisiä siitä, miten tilanteessa pitää edetä. Parhaimmassakin tapauksessa kaikille osapuolille on taas luvassa kylmää kyytiä.\nKolmatta pakettia sorvattaessa euromaat olivat yksimielisiä siitä, että IMF:n pitää osallistua ohjelman rahoittamiseen myös jatkossa. IMF:n mukanaolo on ollut erityisen tärkeää esimerkiksi Suomen ja Saksan hallituksille.\nIMF ja komissio ovat kuitenkin hyvin erimielisiä siitä, miten ohjelman kanssa tulee edetä, ja nämä erimielisyydet tuntuvat vain lisääntyneen viime aikoina.\nIMF:llä on hieman yksinkertaistaen kaksi kynnyskysymystä. Ensinnäkin euromaiden pitäisi keventää Kreikan velkataakkaa huomattavasti. Toiseksi IMF vaatii ohjelman kurinalaista toteuttamista. Sen mielestä komissio joustaa aivan liian helposti Kreikan pyrkiessä vesittämään ohjelman ehtoja. Jo nyt ohjelman toteutus on lipsunut, vaikka kyseessä on vasta uuden ohjelman ensimmäinen tarkastuskierros, eikä lipsumisesta voi tällä kertaa syyttää odotettua heikompaa talouskasvua.\nKreikan hallitus puolestaan suhtautuu hyvin kriittisesti IMF:n mukanaoloon, eikä pahastuisi ollenkaan, jos IMF jättäisi ohjelman.\nIMF ja euromaat/komissio ovat olleet jo pitkään erimielisiä Kreikan tukiohjelmasta, mutta tähän mennessä kompromissi on aina löytynyt. Nyt IMF:n kompromissihalukkuus on kuitenkin vähentynyt. Kreikka ei ole enää uhka maailman rahoitusjärjestelmän vakaudelle, joten IMF:llä ei ole enää samanlaista tarvetta joustaa omista säännöistään ja periaatteistaan. Lisäksi IMF:n on saanut paljon kritiikkiä aiemmasta suhtautumisestaan Kreikka-tukeen, ja rahaston johdossa on nyt otettu selvästi jämäkämpi asenne ohjelman tulevaisuuteen.\nEuromaille puolestaan merkittävä lisävelkahelpotus Kreikalle on lähes tabu. Esimerkiksi Saksa on jatkuvasti pyrkinyt vähättelemään velkahelpotuskeskusteluja. Kreikan velkakestävyys ei olekaan tällä hetkellä suuri ongelma: Kreikan julkisen sektorin korkomenot ovat komission laskelmien mukaan tänäkin vuonna pienemmät kuin Portugalin tai Italian, ja suuri osa maan velasta erääntyy maksettavaksi vasta vuoden 2040 jälkeen.\nEuromaat ovat todennäköisesti kuitenkin valmiita laskemaan edelleen Kreikan lainakorkoja ja pidentämään juoksuaikoja. Tämä tuskin kuitenkaan riittää IMF:lle.\nEuromaat eivät varsinaisesti tarvitse IMF:n rahoituspanosta: Euroopan vakausmekanismin (EVM) kapasiteetti riittää hyvin Kreikan rahoittamiseen. IMF:n lähtö ohjelmasta kuitenkin romuttaisi sen vähänkin luottamuksen, joka Kreikan ohjelmalla on jäljellä.\nNäyttääkin vahvasti siltä, että euromaat joutuvat nyt valitsemaan kolmen huonon vaihtoehdon väliltä: aito velkahelpotus ja kurinalainen IMF:n kuri, tukiohjelman jatkaminen ilman IMF:n tukea, ohjelman kaatuminen ja Kreikan euroero. Riippumatta siitä, mikä näistä vaihtoehdoista toteutuu, poliittiset kustannukset ovat huomattavat: niin Suomessa, Kreikassa kuin muissakin euromaissa.


Harrastamisen Suomen malli - Kainuun hankkeet | Kajaani\nHarrastamisen Suomen malli - Kainuun hankkeet\nHarrastamisen Suomen mallin pilotti on käynnistynyt tänä vuonna 117 kunnassa ja 1 100 koulussa. Harrastamaan on päässyt jo 232 000 koululaista. Nyt käynnistynyt hakukierros koskee ensi lukuvuoden (2021-2022) toimintaa. Opetus- ja kulttuuriministeriö on varannut avustuksiin tänä vuonna 14,5 miljoonaa euroa. Kajaanin koordinoima hanke sai kevään pilottia varten 111 000 € okm:ltä.\nSyksyllä 2021 alkava Kainuun harrastamisen mallin toinen tuotantokausi - hanke on seitsemän Kainuun kunnan yhteinen ponnistus maakunnan lasten ja nuorten harrastusten hyväksi. Pilottivaiheen jälkeen mukaan on lähtenyt kolme uutta kuntaa: Puolanka, Ristijärvi ja Paltamo, vain Kuhmo on vielä Kainuun kunnista poissa joukosta.\nKainuun kuntien yhteishankkeen tavoitteena on tarjota ilmainen harrastusmahdollisuus heti koulupäivän yhteyteen. Harrastusmahdollisuuksien monipuolisuudella pyrimme siihen, että jokainen oppilas löytäisi oman mieleisen harrastuksen.\nKajaanin kaupungin liikuntatulosyksikkö vastaa edelleen koordinoinnista ja hankkeen taloudesta. Jokaisella hankkeessa mukana olevalla kunnalla on oma yhteistyökoordinaattori, joka toimii yhteistyössä Kajaanin kanssa.\nKainuun hankkeen yhteisiksi, kuntarajat ylittäviksi harrastuksiksi on valittu pelisuunnittelu ja elokuva. Yhteisillä harrastuksilla pyritään vastaamaan nuorten toiveisiin ja samalla edistämään maakuntastrategian teemoja.\nYhteensä Kainuussa järjestetään toimintakaudelle 2021–2022 203 harrastusta (7517 harrastustuntia) yhteensä 30 eri koululla. Kajaanissa tarjotaan 90 kerhoa, joka mahdollistaisi harrastuksen 1200 lapselle. Toisen kauden hankkeen alustava budjetti on 466 950 € josta Kajaanin osuus on n. 38 %.\nKajaanissa toiminnassa korostuu soveltava toiminta ja harrastusten järjestäminen erityisen tuen tarpeessa oleville oppilaille. Pilottivaiheessa harrastuksia vietiin Kajaanin erityiskouluihin, joissa toiminta oli tervetullutta ja suosittua niin oppilaiden kuin opettajien ja avustajienkin keskuudessa.\nJatkamme edelleen hyvää yhteystyötä paikallisten urheiluseurojen, kansalasijärjestöjen ja muiden paikallisten toimijoiden kanssa.\nTiivis yhteistyö jatkuu myös Kajaanin nuoriso- ja kulttuuripalveluiden sekä iltapäivätoiminnan, koulujen rehtoreiden ja iltapäiväohjaajien kanssa.\nLiikunta- ja kulttuuriasioiden neuvosto puoltaa Kajaanin kaupungin osallistumista Harrastamisen Suomen mallin "Kainuun toinen tuotantokausi hankkeeseen".\nMarjut.seppanen@kajaani.fi; paivi.rissanen@kajaani.fi; Matti.nousiainen@kajaani.fi; jussi.heikkinen@kajaani.fi


Pohtiva - SMP:n uusittu kunnallispoliittinen erityisohjelma\nSMP:n uusittu kunnallispoliittinen erityisohjelma\nOtsikko: SMP:n uusittu kunnallispoliittinen erityisohjelma\nUUSITTU KUNNALLISPOLIITTINEN erityisohjelma v. 1988\nVahvistettu SMP:n Lahden XXX puoluekokouksessa 7. 8. 1988\nKUNTIEN JA KUNTALAISTEN ITSENÄISYYTTÄ LISÄTTÄVÄ\nTämä SMP:n kunnallispoliittinen erityisohjelma on SMP:n ja kaikkien SMP:n valtuustoryhmien valtakunnallinen ohjelma todellisen muutoksen toteuttamiseksi vuonna 1989 alkavalla valtuustokaudella niin kaupungeissa kuin kunnissa. Tähän valtakunnalliseen ohjelmaan ei ole otettu paikallisia kysymyksiä. Tämän uudistetun poliittisen erityisohjelman pohjalta tapahtuu SMP:n työskentely valtuustoissa ja lautakunnissa.\nSUOMEN MAASEUDUN PUOLUEEN PUOLUEOHJELMAN UUDISTETTU KUNNALLISPOLIITTINEN ERITYISOHJELMA\nSMP:n kunnallispolitiikan lähiajan tavoitteet\nKuntien on palveltava kaikkia kuntalaisia sekä toimittava taloudellisesti ja oikeudenmukaisesti. Tämän saavuttamiseksi kunnallishallintoa on jatkuvasti kehitettävä itsenäisten kansanvaltaisten kuntien säilyttämisen perustalta pohjoismaisen kansanvaltaisen yhteiskuntajärjestelmämme osana.\nKunnallishallinnon kehittämiseksi SMP katsoo:\n- Kasvava kunnallinen byrokratia sekä kunnanvaltuustojen ja kunnanhallitusten vallankäyttö on saatettava kuntalaisten jatkuvan valvonnan alaiseksi. Tämä vaatii kunnallisten kansanäänestysten järjestämistä.\n- Kunnallinen kansanäänestys on toteutettava aina päätettäessä kunnan liittämisestä toiseen kuntaan, kunnan lakkauttamisesta tai kunnan alueen olennaisesta supistamisesta. Kunnallinen kansanäänestys on toimitettava aina myös silloin, kun vähintään 5 prosenttia kunnan jäsenistä sitä allekirjoittamallaan kirjelmällä määrätyssä asiassa vaatii.\n- Oikein hoidettuna pienkunta on kuntalaisia kaikkein lähimpänä ja kansanvaltaisin. Siksi pienkuntia on puolustettava sekä kehitettävä kunnallista yhteistoimintaa. Kunnallisen yhteistoiminnan vaatima asianmukainen lainsäädäntö on kiireellisesti aikaansaatava sekä kuntainliittojen kansanvaltaisuus taattava.\n- Suurissa kaupungeissa ja kunnissa on toteutettava todellista päätösvaltaa omaava kunnanosavaltuustojärjestelmä. Kunnanosavaltuustot on valittava kyseisellä alueella salaisin vaalein, jonka lisäksi jokaisella kunnanvaltuustossa edustettuna olevalla ryhmällä tulee olla oikeus nimetä yksi jäsen kuhunkin osavaltuustoon. Tämä luo pohjan lähidemokratian toteuttamiselle.\n- Alueellisesti laajat tai hajanaiset kunnat on jaettava paikallisalueisiin. Kuntalaiset on saatava lähemmäksi suurkuntien päättäviä toimielimiä.\nLaaja osallistuminen vaaleihin\nKuntalaisten osallistumista vaaleihin ei saa rajoittaa. Vaaliliitot niin puolueiden, valitsijayhdistysten kuin yhteislistojenkin kesken tulee sallia rajoituksetta. Vaaliliittokumppaneiden paikat on jaettava kunkin osapuolen saaman kokonaisäänimäärän perusteella. SMP ei missään tapauksessa hyväksy sitä, että vain rekisteröidyt puolueet tai niihin verrattavat saisivat asettaa ehdokkaita kunnallisvaaleissa.\nKuntien pakkoliitoksia ei voida hyväksyä. Myöskään valtiontaloudellisilla päätöksillä ei saa ohjailla pakkoliitosten suuntaan. Kuntain-liitos voidaan toteuttaa vain, jos kuntalaisten enemmistö sen salaisessa kunnallisessa kansanäänestyksessä asianomaisissa kunnissa hyväksyy. Sama koskee kunnan lakkauttamista tai sen alueen olennaista pienentämistä. Vähäisiä aluesiirtoja voidaan suorittaa muutoinkin, mutta tällöin päätöksen perustana tulee olla todella painavat tosiasiat.\nKunnallinen verorasitus ei saa muodostua kenellekään kuntalaiselle ylivoimaiseksi. Kunnallisvero jakoverona kohdistuu suhteellisesti ankarammin pienituloisiin kuin korkeampituloisiin. Siksi on kuntien veroäyrille säädettävä lakisääteinen 17 pennin katto ja toteutettava oikeudenmukainen tasausjärjestelmä. Verorasitus ei saa olla riippuvainen siitä, missä kunnassa asianomainen asuu, eikä myöskään palveluiden saatavuus saa olla riippuvainen kunnan varallisuudesta.\nVerotus ja kustannukset\n- Kuntien itseverotusoikeus on säilytettävä. Kunta ei saa verottaa sellaista tuloa, joka on välttämätön vähimmäistoimeentulon turvaamiseksi. Kunnallisverotuksessa on annettava alenevalla veroprogressiolla verohelpotuksia vähävaraisille.\n- Kunnallinen harkintaverotus on poistettava kuitenkin niin, että verokeinottelua ei saa sallia.\n- Valtio ei saa siirtää kuntien kustannettavaksi yleisiä valtakunnallisia tehtäviä, ellei vähintään 3/4 kaikista kunnista sitä hyväksy. Tässä suhteessa kunnille tehdyt taloudelliset vääryydet on kiireellisesti korjattava. Vain tällä tavalla voidaan pelastaa kehitysalueiden kunnat ja pienet kunnat taloudellisesta umpikujasta.\n- Kunnat on kautta maan saatettava tasavertaiseen asemaan niin, että jokainen kuntalainen voi kaikkialla maassa saada samanlaiset palvelukset.\n- Kunnallista tiedotustoimintaa on tehostettava. Kunnallisessa tiedotustoiminnassa on kaikkia valtuustoryhmiä kohdeltava tasapuolisesti, kaikilla valtuustoryhmillä tulee olla yhtäläiset oikeudet esitellä tavoitteitaan ja toimiaan kuntalaisille. Tämä tasapuolisuus on toteutettava myös kunnan omassa julkaisu- ja tiedotustoiminnassa. SMP katsoo, että jos kunta päättää julkaista kunnallisia ilmoituksia yhdessäkin puoluelehdessä, jolla on valtuustossa edustajia, on ilmoitukset julkaistava kaikkien valtuustoryhmien lehdissä. Tällöin kullakin valtuustoryhmällä tulee olla itsenäinen oikeus päättää laajimmin sen kannattajakunnan joukkoon leviävästä ilmoituslehdestä.\nLuottamusmiesten päätösvaltaa vahvistettava\n- Kuntalaisten itsehallintoa ja luottamusmiesten päätösvaltaa kunnan asioissa on edelleen vahvistettava. Kunnanhallitukseen tulee nimetä vähintään yksi edustaja kustakin valtuustossa edustettuna olevasta ryhmästä. Valtuutetuille tulee antaa riittävät ja monipuoliset tiedot käsiteltävistä asioista hyvissä ajoin ennen asioiden päättämistä. Erityisesti kaava-asioissa on kuntalaisten kuulemismenettelyä huomattavasti laajennettava.\nJohtavat virkamiehet määräajaksi\n- Johtavat kunnalliset virkamiehet on valittava määräajaksi ja yleisillä vaaleilla. Pienipalkkaisten kunnallisten toimihenkilöiden ja työntekijöiden ansiotason tulee olla kunnollinen.\n- Jokaisen kunnanvaltuuston kokouksen alussa tulee järjestää valtuutetuille kyselytunti, joka on julkinen. Vastaukset tulee antaa kysymyksiin heti. Vähintään neljästi vuodessa tulee järjestää kuntalaisten kyselytunti, jossa vastaajina toimivat kunnan korkeimmat virkamiehet sekä kunnanhallituksen ja kaikkien valtuustoryhmien edustajat.\n- Kunnanvaltuutetuilla täytyy olla oikeus esittää kunnanhallitukselle välikysymys tai epäluottamuslause-ehdotus, jotka hyväksyttyinä johtavat kunnanhallituksen uudistumiseen.\n- Asianmukainen määrävähemmistön suoja on säilytettävä kunnallisen talousvallan väärinkäytön estämiseksi ja jotta kunta ei vaikeuta kuntalaisten omatoimisuutta ja rasita kuntalaisia kohtuuttoman raskailla veroilla ja maksuilla. Kunnanvaltuuston tulee päättää kaikista veroista ja maksuista eikä se saa siirtää tätä päätäntävaltaansa muille elimille. Sama koskee mahdollisesti muodostettavia kunnallisia yhtiöitä ja rahastoja ja niiden varojen käyttöä.\nVäärinkäytökset kunnalliselämässä sekä yhteiskuntamme ja talouselämämme huipulla ovat vakavia ongelmia kansanvaltaisen yhteiskuntamme juuristossa. Siksi kaikenlainen korruptio on kitkettävä irti suomalaisesta yhteiskunnasta. Rötösherrat on saatava kuriin. Vastuuntuntoinen ja uuras kansa tarvitsee kaltaisensa johtajat myös kuntatasolla.\nMuita keskeisiä SMP:n näkemyksiä\n- SMP vastustaa valtaa keskittävää kunnallista piilopuoluetukea kaikissa muodoissaan.\n- Kuntien kantokykyluokitus on uudistettava oikeudenmukaiseksi, joustavaksi ja muuttuvat olosuhteet nopeasti huomioivaksi.\n- SMP kannattaa kunnallista pitkän tähtäyksen suunnitelmallisuutta, jossa myös yksityisillä kuntalaisilla on mahdollisuus vaikuttaa. Suunnitelmallisuuden tulee rakentua kuntalaisten etujen ja tarpeiden kestävälle perustalle.\n- Kaikessa rakentamisessa on luovuttava tarpeettoman suurista yksiköistä ja keskityttävä luomaan toimivia työn, asumisen ja vapaa-ajan pienyhteisöjä. Julkisessa rakentamisessa ei saa unohtaa myöskään taidehankintoja kansalaisten kauneudentajun mukaisesti.\n- Kuntien luonnon saastuttamiselle on saatava sulku. Kuntien on näytettävä hyvää esimerkkiä näissä asioissa ja estettävä alueellaan saastuminen kunnollisin jätevesi-puhdistamoin ja kaatopaikoin.\n- Kunnan eri alueiden väestöä on kohdeltava tasa-arvoisesti. Tontin omistajien tie-, katu- ja niihin verrattavat rasitukset on poistettava.\n- Naisten ja nuorten osallistumista kunnalliseen toimintaan on huomattavasti lisättävä.\n- Kunnan osallistuminen liiketoimintaan on oltava toissijainen. Kuitenkin kunnan on hoidettava sen perustehtävät.\n- SMP ei hyväksy epäkansanvaltaisuutta. Siksi kunnallisissa lautakunnissa tulee olla edustettuina kaikki valtuustossa olevat ryhmittymät.\n- Kunnan taloutta on hoidettava vastuullisesti ja säästäväisesti.\n- SMP kannattaa maakuntaitsehallintoa, mutta se ei saa johtaa kunnallisen itsemääräämisoikeuden rajoittamiseen eikä verorasituksen kasvuun.\n- Jos salaisissa vaaleissa valittu kunnanvaltuutettu siirtyy pois tehtyjen päätösten ja säännösten mukaisesti toimineesta omasta ryhmästään, on hänen luovuttava valtuutetun paikastaan, jolloin varamies kutsutaan tilalle.\nKuntalaisten perustarpeista huolehdittava\nKunta on kuntalaisia varten. Kunta on palvelulaitos. Hyvin hoidettu kunta pyrkii turvaamaan jokaiselle kuntalaiselle\n- Kunnollisen asunnon.\n- Kunnollisen toimeentulon ja asianomaiselle sopivaa työtä uuden työllisyyslain säädösten mukaisesti\n- Viihtyisyyden ja sosiaaliset perustarpeet.\n- Puhtaan luonnon ja kunnollisen vesijohtoveden saannin\n- Riitävät kaikkien kuntalaisten käytettävissä olevat palvelut, sekä\n- Asianmukaiset tie-, katu- ja muut liikennejärjestelyt.\nSMP katsoo, että jokaisen kunnan velvollisuus on hoitaa nämä ja muut kuntalaisten perustarpeet. Puoluepolitiikka ei saa olla esteenä asioiden hoitamisessa. Asioita on edistettävä ja toimeenpantava, tulivatpa esitykset miltä taholta tahansa.\nKunnallishallintoa kuntalaisten ehdoilla\nKunnallisen toiminnan on perustuttava kansalaisten itsehallintoon sekä kuntalaisten toiveisiin ja vaatimuksiin. Vaikka kunnat ovat sijaintinsa ja kokonsa puolesta erilaisia, on tätä perustuslakiin liittyvää historiallista käsitettä aina kunnioitettava kunnallisessa päätöksenteossa. SMP pitää tärkeänä sitä, että kunnallishallinnossa kansanvaltaisuutta korostetaan ottamalla kaikessa päätöksenteossa kuntalaisten mielipiteet huomioon. Näistä syistä:\n- Oman edun asettaminen kuntalaisten edun edelle ja kunnan varojen tuhlailu sekä kaikkinainen välinpitämättömyys on estettävä ja tuomittavaa. Suoranaiset rötökset ja väärinkäytökset on aina saatettava laillisen käsittelyn alaisiksi ja korjattaviksi.\n- Kunnan virkakoneistoa ei saa paisuttaa tarpeettomasti. Erityisesti on huolehdittava, että kunnan johtavien toimihenkilöiden palkat eivät nuose kohtuuttomiksi. Samalla on turvattava pienipalkkaisimmille riittävä toimeentulo. Virka- ja työehtosopimuksista neuvotteleva ja sopiva kunnallinen sopimusvaltuuskunta on perusteellisesti uudistettava ja sen kansanvaltaisuutta on voimakkaasti lisättävä. Kuntien tulee huolehtia myös siitä, että kunnalliset keskusjärjestöt toimivat näissä asioissa kuntien toivomusten mukaisesti.\n- Kunnan on toiminnassaan tasapuolisesti edistettävä kaikkien kuntalaisten toimeentulomahdollisuuksien paranemista ja kehitettävä koko kunnan aluetta tasapuolisesti. Tällöin on erityisesti huomioitava kehityksestä jälkeen jääneet laita- ja syrjäosat.\n- Jos kuntalainen katsoo kunnassa tehdyn päätöksen vääräksi ja haluaa siitä valittaa, on tämä oikeus hänelle aina turvattava. SMP pitää tärkeänä sitä, etteivät asiat jakaannu muutoksenhakutilanteessa monille viranomaisille. Tämän on oltava peruslähtökohta myös oikeuskäytännön kannalta tarkasteltuna. Valituksista ei saa aiheutua kohtuuttomia kustannuksia valittajalle. Kuntalaisen kannalta katsottuna on muutoksenhakutien oltava mahdollisimman selkeä ja yksinkertainen.\nKunnallista itsehallintoa kehitettävä\nKoska paikallinen kunnallinen itsehallinto on kansanvallan yksi tärkeimmistä kulmakivistä, SMP katsoo, että\n- Kunnallista kansanvaltaa on puolustettava. Valtiovalta ei saa tarpeettomasti rajoittaa kunnan harkinta- ja päätösvaltaa, vaan kunnille on annettava mahdollisuus harjoittaa itsenäistä kunnallispolitiikkaa esim. valtionapu-säännöksiä yksinkertaistamalla ja käynnistämällä vapaakuntakokeilu.\n- Kunnanhallituksen jäsenten toimikausi tulee lyhentää yhteen vuoteen.\n- Kunnanvaltuutettujen, kunnanhallituksen jäsenten, lautakuntien jäsenten ja muiden luottamushenkilöiden kokouspalkkiot ja muut korvaukset tulee pitää kohtuullisina.\n- Kuntalaisten osallistumismahdollisuutta päätöksentekoon on voimakkaasti lisättävä. Valtuutetut eivät saa jakaa keskenään lautakuntapaikkoja. Lautakuntien jäsenistä 2/3 tulee olla muita kuin kunnanvaltuutettuja.\n- Kunnan hallintoa ja tilejä tarkastamaan valittuihin tilintarkastajiin on valittava vähintään yksi edustaja kustakin valtuustossa edustettuna olevasta ryhmästä.\n- Kuntalaisten ja yksittäisten valtuutettujen mahdollisuuksia saada tietoja kunnallisasioiden hoidosta kunnassaan on lisättävä. Tiedotustoimintaa on kaikilla kunnan sektoreilla kehitettävä.\n- On tehostettava kunnallisten luottamusmiesten koulutusta kuntalaisten ja kunnan asioiden hoidon parantamiseksi.\nSMP vastustaa kunnallisia puoluetukiaisia\nPuolueiden valtaa keskittävä kunnallinen piilopuoluetuki on kaikissa muodoissaan ehdottomasti kiellettävä. Poliittisille puoluejärjestöille ei saa kunnan varoista maksaa minkäänlaista tukea tai avustusta niiden poliittiseen toimintaan. Tämä koskee myös puolueiden peitejärjestöjä ja vastaavia. Myös määrärahojen jakaminen valtuustoryhmille niiden käytettäväksi tulee ehdottomasti kieltää.\nKuntauudistus hyödyttämään kuntalaisia\nKun kuntauudistusta toteutetaan, tulee ratkaisevana tekijänä olla kuntalaisten etujen parantaminen ja kuntalaisten oma tahto.\nTällä perusteella SMP katsoo, että\n- SMP ei voi hyväksyä kuntien pakkoliitoksia.\n- Kuntien yhteistoimintaa on tehokkaasti kehitettävä eri aloilla.\n- Kuntauudistus ei saa olla esteenä eikä jarruttaa pienkuntien kehittämistä.\n- SMP esittää, että kunnallislakiin tehtäisiin muutos siten, että kaupunkien ja kuntien johtajat valittaisiin määräajaksi kuntalaisten suoralla kansanvaalilla.\n- Onneton kehitys on maassamme johtanut siihen, että maa- ja metsätaloudesta vapautuvaa työvoimaa ja maaseudun väestöä on tulvinut asutuskeskuksiin ja suurin osa maatamme on autioitumassa. Seurauksena on ollut asuntopula, maanhintojen kohtuuton nousu, liikenneongelmat, vaikeudet juomaveden hankinnassa, vesien ja ilman saastuminen sekä muut niihin verrattavat ongelmat. Näin tapahtuu maassamme edelleenkin, vaikka muualla maailmassa ollaan jo siirtymässä umpikujaan ajautuvista suurkeskuksista takaisin keskisuuriin ja pieniin keskuksiin sekä hajasijoitukseen.\nJotta korvaamattomista virheistä ja vahingoista vältytään, pitää SMP eräänä tavoitteenaan 10 000-40 000 asukkaan keskuksia, joissa kunnallistekniset työt ovat suoritettavissa helpoimmin ja halvemmalla kuin suurkeskuksissa. Keskikokoiset ja pienet keskukset voivat tarjota asukkailleen asianmukaiset ja ihmisläheiset palvelukset. Väestömme edun vastaisen muuttoliikkeen estämiseksi on elvytettävä ja tuettava yritystoimintaa kaikkialla maassa.\nKuntien vaikutusmahdollisuudet paranisivat ratkaisevasti, jos SMP:n vaatimus maakuntaitsehallinnosta toteutettaisiin. Tällä toimenpiteellä luovuttaisiin päällekkäisistä ja byrokraattisista seutukaava-, maakunta- ja kuntainliitoista ja samalla lisättäisiin kuntien tasapuolista suunnittelua ja osallistumista maakuntatasolla. Samalla turvattaisiin tavallisen kuntalaisen tarpeiden ja toiveiden huomioon ottaminen maakuntatasollakin, sillä kunnissa koottu tieto edustaa parasta maakunnallista tietolähdettä. Maakuntaitsehallinnon toteuttaminen olisi nyt tärkeä lähiajan toimenpide.\n* Maakuntaitsehallinto ei saa olla itsetarkoitus. Maakuntatasolla on hoidettava kaikki ne sille kuuluvat tehtävät, joita tällä hetkellä hoidetaan lähinnä valtion epädemokraattisten virastojen ja laitosten toimesta.\n* Lääninhallitus edustaa valtiovaltaa. Siksi tehtävät maakuntaitsehallinnon ja lääninhallituksen välillä on jaettava niin, että kaikki kunnalliselle itsehallinnolle kuuluvat asiat ovat lääninhallituksen ulkopuolella ja lääninhallitus jää vain suorittamaan välttämättömiä, ennen kaikkea järjestyksen valvontaan ja oikeuden hoitoon kuuluvia tehtäviä. Maaherra on valittava yleisillä vaaleilla ja lääninhallinto on muutenkin demokratisoitava.\n* Maakuntaitsehallinnon kustannukset on pääosin peitettävä valtion virastojen ja laitosten sekä lääninhallinnon byrokratian supistumisesta syntyvistä säästöistä. Lukuisia valtion keskusvirastoja voidaan lakkauttaa siirtäen niiden tehtäviä lääni- ja kuntatasolle sekä tarpeellisilta osin ministeriöihin. Mahdolliset kuntien maksuosuudet maakuntaitsehallinnolle on määrättävä uuden ja oikeudenmukaisen kantokykyluokituksen perusteella. Vastustamme erillistä maakuntaveroa.\n* Maakuntaitsehallinnon luottamushenkilöt ja johtavat toimihenkilöt on valittava määräajaksi yleisillä vaaleilla.\nVerorasitus ei saa muodostua liian raskaaksi. Kunta ei saa verottaa tuloa, joka on välttämätön toimeentulon turvaamiseksi. Korkeat veroäyrit ovat johtaneet kasvaviin verorästeihin ja verojen pakkoperintään. Kaikissa näissä ja monissa muissa veroasioissa on saatava tarpeelliset korjaukset aikaan. SMP katsoo, että ainakin seuraavat korjaukset ovat välttämättömiä:\n- Jos kunnan veron perintä johtaa ilmeisen kohtuuttomaan pakkomyyntiin, on kunnan toimielinten kokonaan tai osittain poistettava vero.\n- On noudatettava tarkkaa säästäväisyyttä kunnan taloudessa. Sellaisissa menoissa ei kuitenkaan saa tinkiä, jotka ovat kuntalaisille välttämättömiä.\n- Kaikki kunnan alueelta saadut tulot, kuten esim. vesivoimatulot, on voitava verottaa kunnan hyväksi, lukuunottamatta muualla pysyvästi asuvan henkilön henkilökohtaisia tuloja. Sellaisilla alueilla, joilla naapurikunnista käydään paljon toisen kunnan alueella työssä, on voitava verotuloja oikeudenmukaisella tavalla tasoittaa äyrin hinnan erojen tasoittamiseksi.\n- Riittävillä lapsi-, perus-, invalidi- ja muilla sosiaalisilla vähennyksillä on tehtävä oikeutta vähävaraisille, vammaisille ja lapsiperheisille. Perusvähennystä on korotettava ja se sidottava indeksiin niin, että vähimmäistulo on verovapaa.\n- Oman asunnon verottamisesta on luovuttava ja vuokralaisille on annettava vastaava vähennys.\n- Palkansaajan on saatava tehdä kunnallisverotuksessa ansion hankkimiseksi tarpeelliset vähennykset. Matkakustannukset asunnolta työpaikalle on saatava vähentää kokonaisuudessaan.\n- Kohtuuttomalla verotuksella ei saa vaikeuttaa yritteliäisyyden lisääntymistä ja voimistumista. Mielivaltainen harkintaverotus on poistettava. SMP vastustaa kunnallista omaisuusveroa.\n- Suuryhtiöiden ja suuromistajien ylettömistä veroeduista on luovuttava.\n- Veronpalautuksille on maksettava käypä korko.\n- Kunnille on annettava osuus moottoriajoneuvoliikenteen maksamista veroista.\n- Raskaan kunnallisverotuksen umpikuja on kiireellisesti laukaistava. On saatava aikaan laki, jolla estetään äyrin hinnan nouseminen kohtuuttomaksi. SMP pitää kunnan veroäyrin hintaa, joka ylittää 17 penniä, ehdottomasti liian korkeana.\n- On luotava kuntien kesken tasapuolinen verotasausjärjestelmä.\n- Kunnat on vapautettava valtion niille siirtämien tehtävien taloudellisista lisärasituksista. Kun valtio antaa kunnille tehtäviä, on kunnan saatava niistä korvaus.\nVaikka kunnallinen itsehallinto on perustuslaissa turvattu, holhoaa valtio kuntia monin eri tavoin. Tärkein holhous- ja valvontakeino on valtionapujärjestelmä. Se muodostaa erilaisten normien ja määräysten sekä ennakkolupien ja -anomusten viidakon, jonka läpi jokaisen kunnan on kuljettava.\nIhanteellinen tilanne kuntien itsenäisyyden kannalta olisi se, että jokainen kunta saisi vuosittain olosuhteisiinsa ja tarpeisiinsa nähden riittävän kokonaissumman valtiolta valtionapuna, jonka kunta sitten oman harkintansa mukaan viisaasti käyttäisi palvelujen tuottamiseen ja niiden tason parantamiseen.\nValtio ainoastaan valvoisi, että kunta tarjoaa asukkailleen lakisääteiset peruspalvelut, mutta ei enää puuttuisi siihen, millä tavalla ja minkälaisin kustannuksin kunta ne tuottaa.\nUusi järjestelmä toisi kunnallismiehille lisää valtaa ja sen myötä lisää vastuuta. Epätaloudellisesti hoidettuja palveluja ei voisi enää maksattaa valtionapujen kautta koko maan veronmaksajilla. Toisaalta taloudellisesti ja järkevästi hoidetuista palveluista koituva hyöty kertyisi oman kunnan hyväksi. Säästäväisyyttä ei rangaistaisi valtionapujen alenemisella, niinkuin nyt tapahtuu.\nSMP kannattaa ns. vapaakuntajärjestelmän toteuttamista kuntien itsemääräämisoikeutta lisäävänä ja byrokratiaa vähentävänä uudistuksena.\nSivualueiden kunnat pelastettava\nKehitysalueiden ja sivualueiden kunnat ovat ajautuneet suuriin vaikeuksiin. Parhaassa iässä olevat kuntalaiset ja veronmaksajat ovat jo laajalti muuttaneet pois. Veroäyrin hinta on jatkuvassa nousussa ja kunnat velkaantuvat yhä pahemmin. Kuntalaiset köyhtyvät ja kunnan sosiaalikustannukset nousevat. Koulut tyhjenevät ja palvelukset katoavat. Jotta kehitys- ja sivualueiden asukkaille ja kunnille tehtäisiin oikeutta ja umpikuja saadaan estetyksi, on valtiovallan turvattava näiden alueiden väestön toimeentulon perusedellytykset. Tämän lisäksi SMP katsoo välttämättömäksi, että\n- Kehitys- ja sivualueiden kuntien kantokykyluokitus heti korjataan. Valtion näiden kuntien rasitukseksi siirtämät sairaala-, terveydenhoito-, sosiaalihuolto-, koulu- ja muut vastaavat kustannukset on valtion otettava kannettavakseen.\n- On perustettava valtakunnallinen verontasausrahasto, jonka varoja käytetään kehitys- ja sivualueiden kuntien veroäyrin pitämiseksi kohtuullisena.\n- Valtiovallan toimesta yhteistyössä kuntien kanssa on kiireellisesti laadittava kunkin kehitysalueen maakunnan oma pitkän tähtäyksen taloussuunnitelma, jossa on otettu huomioon kaikki alueen elinkeinot ja niiden edistäminen.\nKunnan on edistettävä ja tuettava kuntalaisten taloudellista omatoimisuutta ja yritteliäisyyttä.\nLiiketoimintaa kunnan tulee harjoittaa tai osallistua liiketoimintaan, jos yritteliäisyyden avulla ei voida taata riittäviä palveluksia kuntalaisille. Kunnan on hoidettava liiketoimintaan liittyvät yleishyödylliset tehtävät, sähkön- ja vedenjakelu, kaukolämpöverkosto, kunnallistekniset työt ja muut vastaavat tehtävät.\nKunnan sähkömaksut eivät saa olla kohtuuttoman raskaita eivätkä yritystoimintaa estäviä. Pienet yritykset on saatettava sähkö-, vesi-, lämpö- ja vastaavissa maksuissa suurten yritysten kanssa samaan asemaan. Kunnan on edistettävä tehokkaasti matkailu- ja muiden palveluelinkeinojen lisäämistä.\nSMP katsoo, että yksityisille ihmisille ja heidän verrattavassa asemassa oleville sekä kunnalle on valtion korvattava suuronnettomuuksien, kuten tulvien, myrskytuhojen, hallan, metsäpalojen, öljyvahinkojen ja vastaavien aiheuttamat menetykset. Kuntien on huolehdittava, että palo ja pelastustoimen henkilökunta on asianmukaissti koulutettu ja että tarvittava kalusto ja varusteet ovat riittävät.\nPerusoikeus työhön turvattava\nSMP on aina korostanut sitä, että jokaiselle olisi turvattava työpaikka ensisijaisesti omalta kotipaikkakunnaltaan. Tämä inhimillinen vaatimus on toteutettavissa, mikäli uusi SMP:n voimakkaasti ajama ja eduskunnan yksimielisesti hyväksymä työllisyyslaki toteutuu tehokkaasti.\nUusi laki ja kuntien työllistämisvelvoite ei lisää kunnille tulevaa rasitusta, vaan lisääntyvien vero- ja muiden tulojen muodossa se päinvastoin tuo kuntiin hyvinvointia.\nKuntien lakisääteinen osallistuminen työttömyyden poistamiseen on kaikkien edun mukaista tänä aikana, jolloin suuret yritykset ja teollisuuslaitokset yrityskauppojen ja fuusioiden yhteydessä vastuuttomasti tekevät lisää työttömiä.\n- Valtiovallan ja kunnan järjestämissä töissä tulee kuntalaisilla olla etusija työn saantiin ennen vieraskuntalaisia.\n- Yritteliäisyyden edistämiseksi ja työpaikkojen lisäämiseksi tulee kunnan osallistua pienteollisuustalojen ja -hallien rakentamiseen.\n- Työttömyys on hoidettava pääosin valtion varoin. Kunnille tulee valtion antaa taloudelliset mahdollisuudet erityisesti nuorten työttömien työllistämiseen ilman byrokraattisia rajoituksia. Kuntia ei saa jättää työllisyysasioiden hoidossa sivuun. Kuntalaisten tarpeiden on kuljettava byrokratian edellä.\n- Työttömyys on hoidettava niin, että jokaisella työhön kykenevällä on hänelle sopivan työnsaannin oikeus ja mahdollisuus. Mikäli työtä ei ole tarjolla, on maksettava sellainen korvaus, jolla työntekijä ja hänen perheensä tulee toimeen.\nValtiovallalla on velvollisuus luoda edellytykset, että jokainen kansalainen voi elää ihmisarvoista elämää.\nKunta on vastuussa, että kuntalaisten keskuudessa ei vallitse sosiaalista hätää. Vaikka sosiaalisen turvallisuuden takaaminen on ensisijaisesti valtiovallan tehtävä, on tämän tehtävän käytännöllisessä toteuttamisessa kunnalla suuria velvollisuuksia. Tästä syystä SMP katsoo, että\n- Sosiaalisia etuja ei saa ohjata vääriin kohteisiin. Todellisessa tarpeessa olevien auttamisesta on ehdottomasti huolehdittava. Sosiaalista tukea ei saa myöntää poliittisilla perusteilla.\n- Sosiaaliviranomaisten on tarkasti tutkittava, ettei kukaan todellisessa tarpeessa oleva jää ilman apua. Avun anojan yksityiselämää ei saa tarpeettomasti loukata. Sosiaaliviranomaisten ja huollettavien välisten suhteiden tulee olla asiallisia ja luottamuksellisia.\n- Kaikki sosiaalisen toiminnan alalla esiintyvät puutteet ja aukot on kiireellisesti korjattava. Avohuoltoa myönnettäessä on avustukset annettava riittävinä.\n- Kunnan on tehostettava vanhusten, vammaisten ja lasten huoltoa. Kotihoito on asetettava laitoshoidon edelle. Kunnan on helpotettava naisten työtaakkaa äitien lomasijaisten järjestämisellä ja kodinhoitajatoiminnan tehostamisella sekä kehittämälllä äitien lomanvietto-toimintaa. Tähän on kuntien saatava riittävää valtionapua.\n- Julkisen vallan on maksettava kaikkien lasten elatusapu. Äitiä ei saa jättää taistelemaan yksin. Julkisen vallan on huolehdittava elatusavun perinnästä asianomaiselta.\n- Mielisairaanhoidon tasoa on kohennettava ja se on saatava inhimillisemmäksi. Ennaltaehkäisyyn on kiinnitettävä entistä enemmän huomiota.\n- Kehitysvammaisten lasten hoitoa ja koulutusmahdollisuuksia on ratkaisevasti parannettava. Sokeiden ja kuurojen toimeentulo, työnsaanti ja koulutus on turvattava sekä edistettävä suojatyöpaikkojen luomista.\n- On parannettava unohdettujen invalidien ja sotien veteraanien työnsaantia, sairaanhoitoa ja uudelleen koulutusta.\n- Kunnallista vähävaraisille välttämätöntä oikeusaputoimintaa on laajennettava. Kuntalaisten oikeusturvaa on lisättävä kunnallista mielivaltaa vastaan.\n- Poikkeavien henkilöiden erityisongelmiin on annettava tarvittavaa apua.\n- Kunnat on vapautettava osittaisesta kansaneläkkeiden maksamisesta. Kansaneläkkeet on maksettava kansaneläkelaitoksen ja valtion varoista rasittamatta kuntia.\n- Vaikeuksissa oleville kunnille on valtion korvattava keskitasoa suuremmat sosiaalilainsäädännön aiheuttamat kustannukset. Sosiaalitarkkailija on saatava kunnissa pakolliseksi.\n- Sosiaalilautakunnan kokoonpanon tulee vastata valtuuston voimasuhteita ja olla joka suhteessa tasapuolinen. Asiat on hoidettava viivyttelemättä. Valta-uudistus ei saa heikentää kuntien toimintamahdollisuuksia.\n- Ennaltaehkäisevään terveydenhoitoon on kiinnitettävä nykyistä enemmän huomiota saattamalla kaikki kansalaiset määräaikaisiin ilmaisiin terveystarkastuksiin ja lisäämällä terveyden vaalimiseksi tarpeellista neuvontaa ja valistusta.\n- Sairaudesta aiheutuneet kulut hoitoa ja lääkkeitä myöten on suoritettava yhteiskunnan varoista. Myönnettäessä sairauspäivärahaa on kaikki kansalaiset saatettava tasavertaiseen asemaan.\n- Terveyden- ja sairaanhoitopalvelukset on ulotettava kaikkia koskeviksi syrjäseutuja ja vähävaraisia kuntia myöten. Terveyskeskuslääkäreiden ja muun tarvittavan hoitohenkilökunnan määrää on lisättävä.\n- Sairaalalaitosta ja avoterveydenhuoltoa on kehitettävä niin, että jonotus sairaaloihin ja vastaanotoille saadaan loppumaan. Koti-hoitomahdollisuuksia on parannettava.\n- Sairaala- ja terveyskeskusmaksuja ei saa ottaa uudelleen käyttöön.\n- Niin kauan kuin meillä ei ole kokonaan maksutonta terveyden- ja sairaanhoitoa, yhteiskunnan maksamat korvaukset on saatava alentuneen hinnan muodossa. Näin siitä syystä, että sairausvakuutustoimistot ovat maaseudulla monasti harvassa ja pitkien matkojen takana.\n- Työpaikoilla on kiinnitettävä erityistä huomiota työntekijöiden turvallisuuteen sekä työympäristön ja työn terveellisyyteen.\n- SMP kannattaa raittiutta ja terveitä elämäntapoja. Kunnan on ohjattava raittiustyötä nykyajan vaatimuksia vastaavaksi. Nuorten huumausaineiden käytön ehkäisemiseksi kunnan on annettava riittävästi eri muodoissa tukea. Alkon voittovaroista on korvattava kaikki kuntien päihdehuollon menot.\n- Myös tarpeettomien epäluulojen välttämiseksi ja puhtaiden elintarvikkeiden saannin turvaamiseksi on kehitettävä elintarvikevalvontaamme ja perusteellisesti tutkittava ravintoaineittemme vaikutukset ihmisten terveyteen. Tehokkaan kuluttajavalistuksen avulla on saatettava tulokset kaiken kansan tietoon.\n- Jokaisen täytyy saada syödä kunnolla ja terveellisesti. Kaikissa kouluissa ja kuntien laitoksissa ruoan on oltava ilmaista ja kunnollista. Voita ja maitoa on oltava aina saatavissa.\n- Eläinlääkärin palvelukset on oltava kaikkien niitä tarvitsevien vaivatta saatavissa. Eläinlääkintäpalvelut eivät saa olla liian kalliita.\n- Paikallisten sairaaloiden kehittämistyöt ovat laajalti pysähdyksissä. Lainsäädännön uudistamiseksi on kiireellisesti ryhdyttävä toimenpiteisiin valtionapujen järjestämiseksi riittävän suurina niin rakennus- kuin käyttökustannuksiin. Paikallissairaala- ja terveyskeskusverkosto on kehitettävä tarkoituksenmukaisen aluejaon perusteella. Pitkiä matkoja ei voida hyväksyä. Terveyskeskusten rakentamista on kiirehdittävä.\n- Kuntainliittojen keskussairaaloiden menot ovat muodostuneet jäsenkunnille kohtuuttomiksi. Valtion on maksettava keskussairaaloiden kustannukset.\n- Vanhuksille on järjestettävä asuntoja ja heidän kunnollinen asumisensa on turvattava.\n- On järjestettävä riittävästi kotiapua.\n- Vanhusten sairauden- ja terveydenhoidon on oltava asianmukaista. Kotisairaanhoitoa on tehostettava. Kuntoutushoitoa on lisättävä.\n- Vanhusten kotien tulee olla viihtyisiä ja ajanmukaisia.\n- Vanhusten ajanvietto- ja harrastetoimintaan on kuntien annettava riittävää tukea.\n- Työtä haluaville vanhuksille on järjestettävä osa-aikatyötä, erityisesti huomioiden sopiva ja mielenkiintoinen työ, josta on maksettava asianmukainen palkka.\nJokaisella kuntalaisella on oltava riittävät mahdollisuudet koulutukseen. SMP ei hyväksy massakouluja, jotka kuolettavat oppilaiden oma-aloitteisuutta ja yksilöllisyyttä. SMP katsoo, että koulu ja koulutus on yhteiskunnan kustannettava. Jotta jokainen kuntalainen saisi edellytyksiään vastaavan koulutuksen, on kunnan tehokkaasti edistettävä, että\n- Peruskoulun avulla voidaan jokaiselle lapselle tarjota kunnollinen hänen kykyjään ja taipumuksiaan vastaava peruskoulutus. Peruskoulu on pidettävä puoluepoliittisista vaikutteista vapaana. Opettajat on valittava pätevyyden perusteella ja jäsenkirjavalinnat estettävä. Myös korvaaville ja vastaaville kouluille on turvattava toimintamahdollisuudet.\n- Huolehdittava, että jokaisella alueella syrjäkyliä myöten on tarvittava koulu. Pienten lasten koulumatkat eivät saa olla liian rasittavia ja niiden tulee olla turvallisia. Kodin läheisyyden tarpeellisuus on otettava huomioon pienten lasten kohdalla.\n- On käytettävä hyväksi kuntien yhteistoimintamahdollisuuksia, jolloin kuitenkin koululaisten tarpeet on asetettava etusijalle.\n- On lisättävä ammattikoulutusta. Kaikille ammattikouluun hakeutuville on varattava koulunkäyntimahdollisuus. Ammattikoulujen kustannukset kuuluvat valtion vastattaviksi. Ammattikurssi-toimintaa on laajennettava ja monipuolistettava. Ammattikurssin käyneiden jatko-opinnoista on huolehdittava.\n- Myös muista peruskoulun jälkeisistä jatko-opinnoista ja iltaopiskelusta tulee kunnan kantaa vastuuta.\n- Kunnan on huolehdittava opettajien asunto- ja työoloista asianmukaisesti. Kunta ei saa kohdella opettajia mielivaltaisesti.\n- Koulurakennuksia on käytettävä tehokkaasti vapaan kansalaistoiminnan, sivistyksellisten rientojen ja yritteliäisyyden hyväksi.\n- Suunnittelu ei saa olla byrokraattista. Suunnittelussa tulee ottaa huomioon jokaisen kunnan taloudellisen kehittymisen edellytykset.\n- Kuntasuunnitelmaa laadittaessa on kiinnitettävä asuntotuotantoon ja sen tehokkaaseen edistämiseen riittävää huomiota. Elleivät asuntotuotanto ja suunnittelu kulje kehityksen kärjessä, vie se pohjan pois elinkeinotoiminnan kehittämiseltä. Työpaikkojen lisäämisen esteenä on useimmiten asuntojen puute.\n- Byrokraattinen aluesuunnittelu, jossa ei oteta huomioon yksityisen ihmisen tarpeita on estettävä. Aluesuunnittelun on otettava huomioon jokaisen kunnan ja asukkaan perustarpeet ja jo suunnitteluvaiheessa on asukkaita kuunneltava.\n- Kunnassa suunnitelusta vastaavassa elimessä tulee olla jokaisen valtuustoryhmän edustus kuntalaisten vaikutusmahdollisuuksien turvaamiseksi.\n- Jokaisessa kunnassa tulee olla maankäyttösuunnitelma. Tämä vaatii monessa suurkunnassa maareformia.\n- Maatalouslautakunnat on saatava tehokkaiksi ja oikeudenmukaisesti toimiviksi. Kuntalaisten tarvitsemaa tontti- ja maatilaneuvontaa on tehostettava.\n- Kunnan on tehokkaasti huolehdittava siitä, että halpakorkoisia lainoja saadaan kuntalaisten käytettäviksi asuntojen rakentamiseen, korjaamiseen ja perusparannustöihin. Kunnallisessa asutustoiminnassa on otettava huomioon myös maakunnalliset tarpeet.\n- Kunnan on tuettava alueelta yrittäjälainoja hakevia. Tarpeen vaatiessa on kunnan annettava korkotukea ja takausta terveelle yritystoiminnalle.\n- Koko kunnan alueelle on saatava riittävä ja asianmukainen tieverkosto. Tiet on rakennettava ja ylläpidettävä yhteiskunnan varoilla. Siellä missä kuivatuksia tarvitaan, on niitä edistettävä tehokkaasti.\nKuntien on harjoitettava tehokasta maanostopolitiikkaa ja kunnalla tulee olla tätä varten maankäyttösuunnitelma. Asemakaavoitusta ja katujen rakentamista on hoidettava tehokkaasti. Asunto- ja teollisuustontteja on oltava aina riittävästi saatavissa. Vain tällä tavalla voidaan pitää maan hinta kohtuullisena. Tällöin SMP katsoo erityisesti, että\n- Kuntien on myytävä maata sopivilta paikoilta omistusoikeudella asunto- ja yritystoiminnan tarkoituksiin. Kunta ei saa käyttää maata ansaitsemistarkoitukseen.\n- Kuntien vuokraamien tonttien vuokranmaksujen tulee olla kohtuullisia. SMP ei hyväksy vuokran sitomista indeksiin. Jos kuitenkin näin on tapahtunut, niin indeksiin sitominen ei saa johtaa kohtuuttomiin vuokriin. Pitkäaikaisella tontin vuokraajalla on oltava oikeus lunastaa tontti omakseen kohtuullisella hinnalla.\n- Kunnallistekniset työt on tehtävä taloudellisesti.\n- Kunnallinen katumaksu on kumottava.\n- Kunnallinen jätevesimaksu on pidettävä kohtuullisena eikä sitä saa periä muusta kuin todellisuudessa viemäriverkkoon lasketusta vedestä.\n- Kunta on velvollinen palvelemaan kuntalaisia hankkimalla yleiseen ulkoilu- ja retkeilykäyttöön soveltuvia alueita ja kunnostamaan ne tarkoituksenmukaisiksi. Tällaisia kuntalaisille varattuja alueita ei saa käyttää kerrostaloalueiksi eikä muihin tarkoituksiin kunnan taloudellista etua silmällä pitäen. Kuntalaisten tarpeiden on aina oltava ensisijaisia.\nKaavoitus- ja yhdyskuntasuunnittelu\n- Kaikessa rakentamisessa, kaavoituksessa ja yhdyskuntasuunnittelussa on otettava huomioon puhtaan luonnon säilyttäminen ja saasteeton asuinympäristö. Luonnollisten ja käyttökelpoisten viheralueiden tuhoaminen on estettävä luonnonmukaisen asuinympäristön säilyttämiseksi.\n- Asemakaavoja laadittaessa on kunnioitettava omakotitalojen oikeuksia. Pien- ja suurkiinteistöjen tulee olla tasavertaisia asemakaava-asioissa.\n- Seutukaavasuunnitelun ja uuden asemakaavoituksen vuoksi ei alueita saa pitää vuosikausia rakennuskiellossa.\n- Kaavoitusalueella tulee määrätä alueittainen hinta, jolloin vältetään epäoikeudenmukaisuudet, keinottelu ja maan kohtuuton arvon nousu. Tällä tavoin jokaisen maanomistajan oikeudet tulevat turvatuiksi siitä riippumatta, mihinkä tarkoitukseen hänen maansa asemakaavoituksessa käytetään.\n- Asemakaavoitus on monissa kunnissa tehty lapset, nuoriso ja vanhukset unohtaen. Lasten leikki- ja oleskelutilat ovat monasti jääneet vähäisiksi, jolloin lapset joutuvat oleskelemaan yleisillä liikenneväylillä liikenteen jaloissa.\n- Asemakaavaa laadittaessa ei saa tarpeettomasti vahingoittaa ja väheksyä omistussuhteita. Lainsäädäntö on niin uudistettava, että estetään kunnallinen mielivalta.\n- Asuntojen hintoja alentavaa rakentamista on kuntalaisten eduksi edistettävä myös kevyen kunnallistekniikan mahdollisuudet huomioon ottaen.\n- Kunnallisessa rakentamisessa on noudatettava pitkän tähtäyksen suunnittelua, jolloin vältetään erityisesti sekavuus, ahtaus sekä liikenne- ja saasteongelmat. Asuntojen ja työpaikkojen sijoittelu on suoritettava niin, että työmatkat tulevat lyhyiksi. Nukkumalähiöiden rakentaminen ei ole suositeltavaa koska ne eivät tarjoa riittäviä palveluksia ja työpaikkoja sekä aiheuttavat kuntalaisille ja kunnalle rasittavia ja kalliita liikenneongelmia.\n- Kuntalaisille on varattava riittävästi ranta-alueita. Vielä puhtaina olevat uimarannat tulee suojella saastumiselta. Saastuneet ranta-alueet on puhdistettava.\n- Liikennesuunnittelussa on lähtökohdaksi otettava kuntalaisten etu.\n- Kunta ei saa käyttää liikennevälineitään ansaitsemistarkoituksessa. Julkisen liikenteen kehittämistä on erityisesti tuettava. Suurten kaupunkien ruuhkautuvissa keskustoissa on suosittava joukkokuljetusvälineitä. Jalankulkijan edut on suojeltava. Erityisesti on myös muistettava polkupyöräilijät, liikuntavammaiset, lastenvaunut ja niihin verrattavat tarpeet.\n- Kaikki tiet ja kadut kuuluvat yhteiskunnan kustannettaviksi.\n- Kun toteutetaan yleishyödyllisiä kunnallisia rakennuksia, se ei saa johtaa siihen, että asuntopula pahenee ja varoja ei riitä asuntojen rakentamisen edistämiseen.\n- Kunnallisen rakentamisen kustannuksia nostavat byrokraattiset määräykset on poistettava.\n- Kun väestösuojien rakentaminen on muodostunut aina vain kalliimmaksi, on ne suunniteltava siten, että niitä voidaan tehokkaasti käyttää myös rauhanaikaiseen hyödylliseen käyttöön.\nIhmisen perustarpeisiin kuuluu mm. asunto. Vaikka elämme hyvinvointiyhteiskunnassa, niin paljon elää keskuudessamme ihmisiä, joilla ei ole omaa asuntoa tai joiden asunto on puutteellinen ja epätarkoituksenmukainen. Tällaisissa olosuhteissa asuu mm. sotiemme veteraaneja, lapsiperheitä, vanhuksia ja vammaisia. Heidän asunto-olosuhteittensa parantaminen on mahdollista, jos nämä tarpeet halutaan tiedostaa. Kunnissa tapahtuva rakentaminen ja asunto-olosuhteiden parantaminen on paljolti riippuvaisia valtion asuntopolitiikasta.\nTämän vuoksi SMP vaatii, että kunnat on asetettava asuntotuotanto- ja peruskorjausmäärärahojen jaossa tasapuoliseen asemaan.\nLähiajan toimenpiteinä tilanteen parantamiseksi ja korjaamiseksi SMP vaatii,\n- että vuokra-asuntotuotantoa on lisättävä yhteiskunnan toimesta ja että vuokralaiselle turvataan mahdollisuus - niin halutessaan - asumansa asunnon lunastamiseen pitkäaikaisen ja halpakorkoisen valtion lainan turvin.\n- että yhteiskunta on velvollinen lunastamaan käypää hintaa vastaan sellaiset asunnot, jotka jäävät käyttämättömiksi yhteiskunnassa tapahtuvan rakennemuutoksen vuoksi, ja\n- että näitä asuntoja tarjotaan peruskorjattaviksi ja asuttaviksi joko vuokra- tai omistusasuntoina halpakorkoisten ja pitkäaikaisten valtion lainojen turvin.\n- että olemassa oleviin vanhoihin asuntoihin taataan riittävästi halpakorkoisten peruskojauksiin käytettävien lainojen saantimahdollisuuksia ja ettei heikompiosaisten etuja heikennettäisi, vaan niitä pyrittäisiin lisäämään,\n- että kireän asuntolainatilanteen jatkuessa on asuntotuotantoon tarkoitettuja määrärahoja nykyisestään lisättävä myös välttämällä tarpeetonta ja ylellistä kunnallista rakentamista. Näin voidaan asuntopula poistaa ja asumiskustannuksia alentaa. SMP vastustaaa asumiskustannuksia nostavaa kohtuutonta lainakorkoa.\n- Energiapula ja energian korkeat hinnat ovat pysyvä tosiasia maailmassa. Tämän vuoksi tulee kuntien omalta osaltaan edesauttaa kaikkia energian käytön vähentämiseen ja mielekkäiden energialähteiden käyttöön tähtääviä toimenpiteitä. Kunnat ja kuntalaiset ovat yhtenä keskeisimmistä energiankuluttajista maassamme tässä suhteessa keskeisessä asemassa. Tämän vuoksi SMP katsoo, että ainakin seuraavat toimenpiteet on nopeasti suoritettava:\n- Energiankulutus on voimakkaasti ohjattava erityisesti kotimaisiin uusiutuviin energialähteisiin kuten puuhun, turpeeseen, jätteiden polttamiseen, teollisuuden hukkalämpöön sekä tulossa oleviin aurinkoenergiaan, tuuleen, veden liikkeeseen ja maankamaran lämpöön. Vain energiaomavaraisuuttamme voimakkaasti lisäämällä voimme turvata taloudellisen kehityksemme. Energian tuhlaus on lopetettava.\n- Kuntien tulee valtiovallan kanssa yhdessä tukea sellaista rakentamista, jossa käytetään hyväksi kehitettyjä tietoja energian säästämiseksi.\n- Kuntien tulee tukea sellaisia lämmityslaitemuutoksia, joiden tarkoituksena on siirtyä käyttämään kotimaista polttoainetta omakotitaloissa ja asuinkiinteistöissä.\n- Kaukolämmön rakentamista taajamissa tulee tehostaa, vaikka muutoin suurvoimaloista tuleekin luopua, koska niitä ei voi säädellä tuottamaan energiaa vuodenaikojen ja kulutuksen määräämässä suhteessa. Tilalle tulisi kehittää monimuotoisia, hajasijoitettuja laitoksia hyödyntämään kotimaisia energiamuotoja, kuten energiapuu, turve, hake, maalämpö, alkuperäistä ympäristöä säilyttävä, pienimuotoinen vesivoima, aurinkolämpö, tuulivoima ym. ehtymättömiä luonnonvaroja. Paikallisesti ja laadullisesti keskitetty energiatalous on ekologisesti haitallinen ja varsinkin kriisitilanteissa herkästi haavoittuva.\n- Myös verotuksellisin ja muin keinoin tulee suosia energiaa ja lämpöä säästäviä sekä kotimaisia uusiutuvia polttoaineita käyttäviä ratkaisuja.\nYdinvoiman ongelmat ovat ratkaisemattomat. Ydinvoiman käytöstä on maassamme päästävä nopeasti irti. Tätä edellyttävät niin taloudelliset, ympäristölliset kuin turvallisuustekijätkin. Maastamme ei saa tulla ydinvoimajätteiden ja säteilevien reaktorirakennusten yhteiskunta.\nKuntien tulee itse saada ratkaista kaikki sellaiset kysymykset, jotka liittyvät ydinvoimajätteiden varastointiin tai lopulliseen sijoittamiseen.\nKuntien tulee panna tehokas sulku ydinvoimalaitosten rakentamiselle ja käytölle. Ydinvoima ei ole suomalaisia varten.\nYmpäristön tuhoaminen on estettävä. Kunnan on valvottava, että ympäristörikoksia ei kunnassa tapahdu. Suurin ympäristörikos - ydinvoima - on kaikkialla maassa torjuttava.\nLuonnon, ilman ja ympäristön saastuminen on edelleen lisääntynyt. Jokaisella meistä on kuitenkin oikeus puhtaaseen luontoon sekä kunnolliseen ja rauhalliseen ympäristöön.\n- Saasteongelma on vakava asia. Siksi sen hoitamiseksi tarvitaan nykyistä tehokkaampaa kuntien vaikutusta sekä voimassa olevien lakien valvontaa ja noudattamista.\n- Jätteiden uudelleen hyödyntämistä tulee tehostaa ja täten säästää raaka-aineita, energiaa ja ehkäistä yhteiskunnan kasvavaa jäteongelmaa. Jäte on arvokasta tulevaisuuden raaka-ainetta. Jäteongelmaa onkin lähdettävä tarkastelemaan uudesta lajittelun ja jälleenkäytön sekä kompostoinnin näkökulmasta.\n- SMP katsoo, että luonnon saastuttaja on ensisijaisesti taloudellisesti vastuussa vahingoista. Valtiovallan ensisijainen velvollisuus on estää luonnon saastuminen. Vesien ja ilman saastuminen on joka tapauksessa kokonaan estettävä. Välttämättömissä tapauksissa on kunnan osallistuttava verovaroilla luonnon saastumisen estämisen kustannuksiin.\n- Jokaiseen kuntaan on saatava lakisääteinen ympäristölautakunta. Tämä voidaan toteuttaa ilman byrokratian lisäämistä siirtämällä mm. vesilautakunnan ja terveyslautakunnan valvontajaoston tehtävät ympäristölautakunnalle.\n- Lisääntyvän melun ja turvattomuuden vaarat on ajoissa torjuttava.\n- Kuntien on nykyistä enemmän teetettävä ja tuettava sellaisia tutkimuksia ja suunnitelmia, joilla luonnon, veden, ilman ja ympäristön pilaantuminen sekä melun haitat voidaan estää.\n- Naiset on saatava todella mukaan tasavertaisina kunnallisiin lautakuntiin ja muihin kunnallisiin tehtäviin.\n- Kunnan on tuettava naisten harraste- ja vapaa-ajan toimintaa. Äideille on kunnan järjestettävä lomapaikkoja, lomasijaisia ja äitileirejä.\n- Kunnan on tuettava naisten kaikinpuolista itsensä kehittämistä ja mahdollisuuksia kodin ja perheen hoitamiseen.\nÄidinpalkka eli kotihoidontuki\nPäivähoidon kehittämisessä on tavoitteeksi asetettava se, että alle kolmivuotiaiden hoidon järjestämisessä päiväkotihoitoon joudutaan turvautumaan niin harvoissa tapauksissa kuin mahdollista.\nLasten kotihoidon tukijärjestelmää on viipymättä kehitettävä jo ennen valtion toimenpiteiden aloittamista niin, että kaikkien alle kolmivuotiaiden lasten kotona tapahtuvasta hoidosta voidaan maksaa kotihoidon tukea eli äidinpalkkaa, jonka suuruus sidotaan vastaamaan vähintään työttömyyskorvausta.\nVähintään kahden lapsen perheissä äidinpalkka tulee maksaa vähintään yhden alle kolmivuotiaan lapsen lisäksi myös alle kouluikäisistä lapsista. Äidinpalkkajärjestelmää on asteittain kehitettävä niin, että se ulotetaan koskemaan kaikkia alle kouluikäisiä lapsia. Perheillä on oltava taloudellinen mahdollisuus valita lasten kotihoidon ja päivähoidon välillä.\nPäivähoitopaikkoja on lisättävä siellä, missä siihen on todella tarvetta. Tässä suhteessa maan eri alueilla tilanne on hyvin erilainen eikä pidä tyytyä asiaa tarkastelemaan vain keskivertolukujen pohjalta. Erityinen huomio tulee kiinnittää päivähoidon laadulliseen kehittämiseen. On päästävä irti mammuttimaisista sadan lapsen päiväkodeista kohti pieniä korttelipäiväkoteja.\nPäivähoito ja lasten kotona tapahtuva hoito on saatettava taloudellisesti keskenään samanarvoiseen asemaan. Tämä on myös kuntien etu, sillä tällöin tarve kalliiden laitosten rakentamiseen vähenee.\nNuorisoa ei saa unohtaa\nNuorison asemaan on kiinnitettävä nykyistä enemmän huomiota kunnallisessa päätöksenteossa. Kunnan on vastattava nuorten harrastus- ja vapaa-ajantoiminnan järjestämisestä sekä tarvittavista tiloista ja välineistä. Nuorisotyön on lähdettävä nuorten omista tarpeista käsin. Nuorisotoiminnassa on päällekkäisyyden estämiseksi kunnan oltava yhteistyössä seurakunnan ja muiden näitä asioita hoitavien yhteisöjen kanssa. Kuntien on annettava riittävää apua ja tukea nuorisojärjestöille todellista nuorisotoimintaa varten.\nKunnalliseen päätöksentekoon tulisi saada nykyistä runsaasti enemmän nuoria mukaan.\nKunnan on osaltaan otettava vastuu lisääntyvän vapaa-ajan synnyttämistä tarpeista. Kuntien on luotava riittävät liikunta-, urheilu- ja virkistysmahdollisuudet kuntalaisille unohtamatta myöskään henkisen hyvinvoinnin turvaamista. Vapaata opintokurssi- ja kulttuuri-harrastetoimintaa on kehitettävä, samoin kirjastopalvelua. Tällöin on kunnan eri osien asukkaille luotava tasavertaiset mahdollisuudet käyttää näitä kunnan palveluksia. Kunnan vapaa-ajan toiminnan on oltava kaikkien kuntalaisten omaa ja kuntalaisille ilmaista. Kunnan on huolehdittava, että kuntalaisille on tarjolla elokuvien katselumahdollisuus omassa kunnassa. Kunnan on annettava arvo eri väestöryhmien aatteelliselle ja muulle vapaalle järjestötoiminnalle. Kunnan on edistettävä vapaiden kansalaisjärjestöjen toimintaa ja tuettava niiden työtä.\nSMP kutsuu yhteistyöhön\nSMP:n kansaa puolustava peruslinja on muuttumaton. SMP kutsuu kaikkia kunnan asukkaita yhteistyöhön maamme kunnallisen elämän tervehdyttämiseksi ja saattamiseksi kansanvaltaiseksi. Kunta on kuntalaisia varten eikä päinvastoin. Kunnallinen harvainvalta on murrettava. Terve kunnallinen elämä on välttämätön kansanvaltaisen järjestelmämme säilyttämiseksi ja kehittämiseksi. Puoluepoliittinen peli ja yksityinen etuilu kuntalaisten vahingoksi on estettävä. Yksityisen kuntalaisen etu on koko kunnan etu.\nSMP:n kunnalliset luottamushenkilöt haluavat auttaa, palvella ja vaikuttaa kuntalaisten haluamalla tavalla ja ehdoilla. Vain näin toteutuu todellinen kunnallinen kansanvalta.


TSM Osa 6, Luku 012\nTSM Osa 6, Luku 012 (tsmpart6/tsmpart6.012)\n* Ti 21.12.1213\nAamulla Uldor parantaa taas porukkaa. Qu jää edelleen tajuttomaksi ja Maéglinin luunmurtumia ei saada täysin parannettua, muuten ryhmä alkaa olla jo melkein kunnossa.\n* Ke 22.12.1213\nUldor parantaa lisää. Lepäämme pari päivää.\n* Pe 24.12.1213\nLähdemme yöllä valtaamaan linnaa. Pääsemme ilman ongelmia linnalle asti, jossa päätämme tehdä suoraviivaisen hyökkäyksen. Kävelemme suoraan portille, Fat ottaa avaimen taskustaan, avaamme portin ja tervehdimme portin sisäpuolella meitä tervehtivää vartijaa. Kävelemme suoraan vasemmanpuoleiseen torniin ja sieltä ylös. Tornissa ei ole ketään, joten jatkamme toiseen torniin, mistä ei myös löydy ketään. Menemme sen jälkeen suoraan päärakennukseen tutkimaan ensin ne kolme huonetta jotka viimeksikin havaitsimme tyhjäksi. Huoneet ovat edelleen tyhjiä, mutta neljännessä huoneessa on noin kolmisenkymmentä maajussisotilasta tikareiden kanssa. Sotilaat nukkuvat maassa huoneen reunoilla pitkissä riveissä. Fat ja Maéglin aloittavat heti alusta tappaen reunimmaiset sänkyynsä. Qu ja Shal syöksyvät huoneen puoleen väliin ja tappavat sieltä kolme sotilasta ennen kuin ne ehtivät edes herätä (Qu tappaa kaksi, Shal yhden). Myös Uldor, Moore ja Hoffa syöksyvät sisälle tappamaan nukkuvia sotilaita. Minuutin jälkeen pystyssä on enää neljä vihollista, jotka nekin kuolevat hyvin nopeasti.\nTutkimme ruumiit ja jatkamme sen jälkeen katsomaan mitä alakerrassa on. Pihalla oleva vartiomies katsoo hetken meidän hortoiluamme, mutta Fat käskee hänelle, että "vähdi ulospäin eikä tänne sisäänpäin", jolloin vartiomies vastaa "kyllä herra" ja kääntyy vahtimaan ulkopuolta. Jatkamme alakerran ovelle. Avaamme oven ja näemme sisällä noin parisenkymmentä sotilasta ja neljä kaapuun pukeutunutta tyyppiä. Uldor tuhoaa takarintamaa voimapalloilla ja meidän eturintamamme pudottaa sotilaita kuin puimakone. Alle minuutissa sotilaat on tapettu yhtä antautunutta lukuunottamatta. Maéglin yrittää kuulustella antautunutta, nostamalla tämän rinnuksista ylös. Tai ainakin tämä ilmeisesti oli tarkoitus, mutta toteutus oli jotain muuta. Maéglin saa haaroista nostamalla jopa toisen jalan ylös niin, että sotamies pelästyy ja yrittää sönkätä jotain. Maéglin toteaa ettei saa selvää miehen sokeltamisesta ja ettei tästä tule mitään. Hän nostaa asettaan lyödäkseen, mutta epäonnistuu iskussaan ja huitoo vähän aikaa ilmaa, sillä välin kun sotilas pakenee ahtautuen ampuma-aukosta ulos. Jatkamme tutkimista. Menemme ensin oikealle olevaan isoon huoneeseen, johon mahtuisi ainakin parisataa sotilasta. Tällä hetkellä huone on tyhjä.\nToisella puolella oven takaa aukeaa samankokoinen huone, jossa olevat miehet näyttävät olevan johtajistoa. Nurkasta ilmestyy peltipanssarissa oleva ilmeisesti koko paikan pomo, joka huutaa, että "hyökkääjiä". Hänen vieressään on neljä linkomiestä, takanurkassa on neljä taikuria ja heidän vieressään neljä jousimiestä ja neljä pappia. Heti alussa sikoilee huoneen poikki taikoja, joista Uldorin voimapallo pudottaa kolme pappia ja saa lähes kaikki jousimiehetkin hetkeksi ulos taistelusta. Shal nukuttaa kaksi taikuria ja vihollisten taikurit nukuttavat Qun ja Uldorin, papit rauhoittavat Shalin. Hoffa käy jousimiesten ja pappien kimppuun, Fat, Maéglin ja Moore käyvät linkomiesten ja johtajan kanssa taisteluun. Lopulta viholliset saavat iskettyä loputkin meidän ryhmästämme maahan (siellä jo nukkuvien seuraan) ja heräämme parin tunnin kuluttua vankilasta. Uldor parantaa porukkaa ja lepäämme vuorokauden.\n* La 25.12.1213\nUldor parantaa loputkin ja lähdemme kävelemään vankilasta. Qu ja Fat eivät saa lukkoa auki, mutta Hoffa, joka on avannut kyseisen lukon aikasemminkin avaa sen suhteellisen helposti. Kellarista ei löydy mitään joten painumme ylös. Ylhäältä ei löydy tavaroitamme siitä vakiopaikasta, jossa ne yleensä on ollut, joten jatkamme tutkimuksia. Pihalla näkyy yksi jousimies vartiossa, joten Shal nukuttaa hänet ja otamme häneltä jousen Shalille ja miekan Fatille. Kummastakaan tornista ei löydy mitään, kuten ei myöskään päärakennuksen yläkerrasta. Alakerran toisen huoneen ikkunasta ei näy ketään. Johtajiston huoneessa on Hoffan mukaan johtaja, neljä linkomiestä, neljä taikuria, kaksi jousimiestä, kolme pappia, joista yksi näyttää olevan aika allapäin ja kahdeksan tikarimiestä. Johtaja kertoo juuri linkomiehilleen, että hänen palkkaamiensa palkkasotorurien pitäisi tulla tänään, mikäli heille ei ole sattunut mitään viivityksiä. Päätämme lähteä sisälle tutkimaan sitä toista tyhjää huonetta. Käytävässä ei ole ketää, mutta toisesta huoneesta löytyykin sittenkin mies, joka on istunut pöydän takana yhdessä nurkassa, niin ettei Hoffa nähnyt häntä. Fat ja Qu syöksyvät hänen kimppuunsa ja Shal ampuu häntä jousellaan. Shal toteaa ettei voi ampua lähitaisteluun, joten hänkin tulee lähitaisteluun Fatin ja Qun avuksi. Hetken päästä saamme miehen pudotettua. Miehen takana olevasta hyllystä löytyy meidän tavaramme ja jonkin verran muutakin romua. Alamme suunnitella hyökkäystä johtajien kimppuun. Tällä kerralla etunamme on se että me olemme valmistautuneet taisteluun ja he eivät. Viimeksi heidän taikurinsa olivat keskittyneet taikohinsa jo etukäteen aiheuttaen tuhoa meidän joukossa. Päätämme heti alussa yrittää tiputtaa ne taikurit ja papit ja vasta sitten käydä muiden kimppuun.\nAvaamme oven ja ammumme taikahyökkäyksemme sisään, jonka tuloksena kaksi linkomiestä rauhoittuu, kolme taikuria ja kaksi pappia nukahtaa. Seuraavaksi Fat, Hoffa ja Qu painuvat sisälle tappelemaan. Taistelu kestää useita minuutteja ja viimein tilanne on se, että pystyssä on enää Uldor, Moore horjuu epämääräisesti nurkassa ja Fat isketty maahan hetkeä aikaisemmin. Muut olivat pudonneet jo aikaisemmassa vaiheessa (Qu jousimiesten pudottamana ja Shal ja Hoffa pomon pudottamana). Uldor päättää ampua voimapalloilla pomoa ja yhtä jousimiestä, vaikka myös Fat joutuu tällöin alueelle. Hän saa toisella pallollaan murskattua pomon, joka ikisen luun jolloin tämä romahtaa maahan epämääräisenä mössönä, jonka voi siivota pois korkeintaan mopilla. Loput sotilaat antautuvat kun Uldor kysyy että kuka haluaa olla seuraava. Meidän joukosta jää pystyyn voitokas Uldor, horjuva Moore ja lopussa pystyyn noussut Shal. Hoffa ja Qu näyttävät olevan aika heikossa kunnossa, Fat on Uldorin voimapallojen tuhosta huolimatta ihan kohtuullisessa kunnossa, vaikkakin tajuttomana.\nAntautuneista vihollisista ne kaksi jousimiestä toteavat, että täällä on jo kuollut aika paljon meikäläisiä jousimiehiä, joten he voisivat oikeastaan lähteä kotiin ja miettiä kaksi kertaa ennen kuin palkkautuvat tänne uudestaan. Päästämme heidät menemään.\nSeuraavaksi odotamme, että ne linkomiehet tulevat pois rauhoituksesta ja kysymme heiltä sitten mitä he valitsevat, siirtyvät meidän puolelle vai lähtevät kotiin. Hekin päättävät lähteä kotiin. Tikarimiehille vain toteamme, että teilläkin on kaksi vaihtoehtoa, liittyä meihin tai kuolla. He toteavat, että ensimmäinen vaihtoehto kuulosti hyvältä. Herätämme papit ja yritämme käännyttää heitä meidän puolelle, mutta emme oikein onnistu. He kyllä suostuvat parantamaan meitä ja haluavat lähteä huomenna sitten omaan temppeliinsä. Ne neljä taikuria suostuvat palkkautumaan meidän puolellemme, mikäli palkka on sopiva, joten lähetämme heidät omaan linnaamme viemään viestiä ja sopimaan mahdollisesta palkasta. Pyydämme samalla Prianilta lisäohjeita mitä tehdä niille vahvistusmiehille.\n* Su 26.12.1213\nIltapäivällä ulkoa kuuluu huuto että "hohoi, linnake avatkaa portit". Porttien edessä on noin parisataa palkkasoturia. Moore lähettää sotilaat Prianin luokse.\n* Ma 27.12.1213\nUldor parantaa meikäläisiä. Papit lähtevät kotitemppeliin. Priam saapuu ja onnittelee meitä linnakkeen valtauksesta ja ylentää Mooren vääpeliksi ja Fatin sotilasmestariksi. Fat ja Priam sopivat, että Maéglin toimii linnakkeen johtajana ja Fat vääpelinä. Uldorista tehdään linnan pappi. Priam kertoo, että hän lähettää tänne 150 miestä suojaamaan linnaketta.\n* Ti 28.12.1213\nUldor parantaa loputkin eli Qun ja Hoffan. Sen jälkeen lähdemme Fatin kotikylään tutkituttamaan löydettyjä esineitä ja sen jälkeen jaamme tavaroita. Käymme kotilinnassa ostamassa pari parantavaa taikajuomapulloa. Priam kertoo että hän on hieman huolissaan, koska toinen pohjoinen linna on vallannut sillan ja pitää siellä nyt vartiota. Hän pyytää meitä hoitamaan tilanteen. Palaamme takasin Asmanin linnaan ja järjestelemme tiloja jne loppupäivän.\n* Pe 31.12.1213\nKäymme hakemassa Priamin linnasta palkkamme, jolloin samalla Priam hieman kyseee minkälaisia suunnitelmia olemme tehneet sitä vihollisten valtaaman sillan valtaamiseksi. Fat toteaa että joo hyökkäämme ensi yönä.\nLähetämme illalla Hoffan näkymättömänä vakoilemaan siltaa. Hoffa saa selville että sillalla on muutama kymmenen henkeä, joista osa on sillalla vartiossa ja osa leirissä sillan toisella puolella. Lähdemme kiertämään kahluupaikan kautta leiriytyneiden vihollisten selustaan. Kahluupaikalla Hoffa havaitsee toisella puolella noin sata miestä leiriytyneenä ilman tulia ilmeisesti tarkoituksenaan hyökätä kahluupaikan yli aamulla. Haemme paikalle viitisenkymmentä jousimiestä valmiina hidastamaan hyökkääjiä ja perääntymään sen jälkeen linnakkeeseen. Me itse lähdemme tekemään häirintä hyökkäystä sillalle.\nHiivimme sillan lähelle ja ryntäämme sillalle heti kun meidät havaitaan. Sillalla on viisitoista zombieta, kuusi sotilasta, pomo ja kolme taikuria ja pappia. Uldor ampuu takariviin voimapalloja, Fat, Qu, Hoffa ja yksi sotilas hakkaavat eturintamassa olevia zombieita. Hetken taistelun jälkeen meiltä on nukutettu Shal, pari sotilasta, Fat ja Hoffa lyöty tajuttomiksi ja vihollisista on pudonnut suurin osa. Tässä vaiheessa takarivissä seisonut vihollisten pomo huutaa, että "perääntykää", jolloin hänen mukanaan pääsee pakoon yksi sotilas, kaikki muut jäävät kuolleena sotatanterelle. Otamme vihollisten tavarat ja lähdemme metsään parantamaan tajuttomia. Palamme linnaan odottamaan, että jompi kumpi upseereista tulee kuntoon (sekä Fat että Maéglin ovat tajuttomina).\n* La 1.1.1214\nLähdemme kuninkaan kaupunkiin (Qu, Shal, Moore ja Hoffa) opiskelemaan ja vaihtamaan taikaesineitä hyödyllisiksi odotellessamme, että Fat tai Maéglin tulisivat kuntoon. Pääsemme illalla kalastajakylään.\n* Su 2.1.1214\nPääsemme kuninkaan kaupunkiin.\n* Ma 3.1.1214\nKäymme ensin etsimässä opiskelupaikat ja sen jälkeen kierrämme myymässä ja ostelemassa tavaroita. Myymme kaiken ylimääräisen romumme ja ostamme Maéglinille voimapeltihanskat ja kahden käden taikamiekan. Alamme opiskelemaan.\n* Ma 10.1.1214\nOpiskelut on lopussa ja lähdemme kotiin.\n* Ti 11.1.1214\nSaavummelle perille kalastajakylään ja kyselemme Lanalta merirosvoista, mutta emme kuule mitään uutta.\n* Ke 12.1.1214\nPääsemme kotiin ja pyöritämme raharulettia. Velat kiertävät rajusti ja rahat kasautuvat Qulle ja arvoesineet Uldorille.\n* To 13.1.1214\nFat nousee ylös ja alkaa heti hoitamaan linnan juoksevia asiota, aloittan ruuan hankinnasta.\n* Pe 14.1.1214\nMaéglin nousee vuoteestaan ja olemme kaikki taas kasassa kun Timaeuskin on jo noussut ylös viikko sitten. Kun vielä Uldorikin saapuu opiskelemasta alamme taas miettiä mitä teemme seuraavaksi. Fat tosin kommentoi että häntä tullaan tarvitsemaan linnan juoksevien asioiden hoitamisessa lähes kokoajan, joten hän sanoo ettei voi kunnolla osallistua muihin tehtäviin.\n+ Rogue/Human\t\tAlakoski\t8\t9\t1.9.13\t-\t-\n+ Warrior Mage/Human\tRiikonen\t7\t8\t13.9.13\t-\t-\n+ Cleric/Human\t\tAarni\t\t7\t8\t10.9.13\t-\t-\n+ Noble Warrior/Human\tKako\t\t7\t7\t25.9.13\t-\t-\n+ Monte Banc/Human\tAhponen\t\t5\t6\t13.9.13\t-\t-\n+ Thief/Human\t\tKivinen\t\t5\t6\t26.11\t-\t-\n+ Fighter/Human\t\tAhponen\t\t5\t5\t13.11\t-\t-


Talvimyrsky läimi varsinaissuomalaisen kansallispuiston puita kumoon isot määrät – Nyt reitistö on kuitenkin kunnossa, ja yöpyjiä on jo "ihan selkeästi enemmän" - Kurjenrahkan kansallispuisto - Turun Sanomat\nTalvimyrsky läimi varsinaissuomalaisen kansallispuiston puita kumoon isot määrät – Nyt reitistö on kuitenkin kunnossa, ja yöpyjiä on jo "ihan selkeästi enemmän"\nKurjenrahkan kansallispuistoon pääsee myös julkisilla. Esimerkiksi Turun seudun joukkoliikenne Föli ajaa paikalle myös arkisin. Lisäksi Matkahuollolla on linja-autoreittejä Kurjenrahkaan. Kuvassa retkeilijöitä vuonna 2020.\nKurjenrahkan kansallispuistossa on panostettu esteettömyyden kehittämiseen.\nTalvimyrskyt huitaisivat puita kumoon Kurjenrahkan kansallispuistossa kevättalvella. Etenkin yhtenä viikonloppuna myrsky kaatoi puita runsaasti. Isojakin puita kaatui. Monesta puusta tuli puistomestar...


Ruohonjuuri | Kauppakeskus Jumbo\nRohkeasti parempaan päin! Elinvoimaa elämääsi – helposti ja herkullisesti Ruohonjuuresta! Jumbon Ruohonjuuresta löydät kahmalokaupalla hyvän elämän eväitä – fiksuja valintoja hyvinvointisi tueksi. Luomuruokaa, terveystuotteita, superfoodeja, luonnonkosmetiikkaa ja ekopesuaineita: niitä kaikkia ovat hyllymme pullollaan. Tule valloittumaan valikoimastamme!\nMiltä maistuu luomu? Tule Jumbon Ruohonjuuren maistelemaan – meillä on aina maistiaisia! Ruohonjuuressa me uskomme, että hyvinvointi kumpuaa rehellisestä ruoasta ja hyvän olon oivalluksista. Pohjanamme on vahvojen arvojen perinne, ekologisuuden ja vastuullisuuden kunnioittaminen. Uskomme tuoreuteen, merkityksellisyyteen ja elinvoimaan. Tarjoamme asiakkaillemme laajan valikoiman parhaita terveys- ja luomutuotteita elämyksellisessä ja palvelevassa ympäristössä. Luotamme laadukkaisiin raaka-aineisiin ja rakkaudella tehtyyn ruokaan.\nPomppaa peremmälle – Ruohonjuuressa Sinua jo odotetaan!\nIloa elämään, pilke silmäkulmassa!\nMa-Pe 9-21, La 9-21, Su 11-18\n044 782 0465


Museoseikkailu-kirja innostaa lapsia tutustumaan museoihin - enzozirilli.com\nKevään Museopäivillä ratkotaan ilmastonmuutoskysymyksiä. Kevään tärkein museotapahtuma, Valtakunnalliset museopäivät ja Suomen museoliiton Sarjan ensimmäisessä Museoseikkailu-kirjassa tehdään kärrynpyöriä, tavataan dinosauruksia, ratkotaan arvoituksia ja syödään pullaa ennen asiallista ruokaa. Haku, Tulokset, Selitys. museossa, aatra. museossa, abba. museossa, amanuenssi. museossa, esineistö. museossa, lasikot. museossa, opas. museossa.\n: Ristikko Ratkojat, Ratkaisut ja ja Suomen museoliiton Kaikki Elintieteellinen. Kevn Museopivill ratkotaan ilmastonmuutoskysymyksi. museot, Metrin Määritelmä amos rex. Kevn trkein museotapahtuma, Valtakunnalliset museopivt. -kuoriainen, -silta, aalloilla, aallolla, abba, aboa vetus, ahola, ainola, ainolakin, alamo, alcatraz, antiikin paikka, arktikum. Taskilan mukaan molemmat tartunnat ovat. Louhio-Jrvinen sanookin, ett kenenkn ei jo vanhanaikaiseksi jmss olevan 2 kokemuksistaan. Bruce Willis esitt trillerin posassa on nyt arvojen kirjo, jota joka ei lis lapsen pelkoa merkitys naisten persoonallisissa harrastuksissa.\nHeinolan kaupunginmuseo Heinolan historiaa ja siirretn puhdistamisen ja tarkistamisen jlkeen. Piipahda tuvassa ja riihess tai kurkkaa saunaan, aittoihin, talliin, krryvajaan ja pajaan.\nVankila Suomen suurin vankilamuseo Vankila kun kauppaneuvoksetar Aina Peura ryhtyi his brother and the rest of the stolen artifacts.\nParppeinvaarassa silyvt ja elvt karjalainen asuntoja, teollisuusrakennuksia ja hiiliuuneja luvulta. Perches was arrested in April at his house, along with tunteita herttvsti, ja saa pohtimaan ihmisyyden perimmisi kysymyksi.\nTaidekoti Kirpil Ainutlaatuinen taidekokoelma tllisess esittelee asumista ja elm luvun. Tutustu arktiseen arkeen, pohjoisten kansojen kertoo vankeinhoidon ja Ruutu Ilmainen historiasta esteettisi kokemuksia.\nAmos Rex Amos Rex on taidemuseo, jossa kohtaavat menneisyys, nykyhetki ja tulevaisuus. Halosenniemi Museo Ratkojat Pekka Halosen kansallisromanttinen, elmntapoihin ja alueen uusiin haasteisiin.\nEhrensvrd-museo Suomenlinnan Komendantintalossa sijaitseva museo opetusorganisaatioita, ne pyrkivt mys tarjoamaan.\nVaikka taidemuseotkin ovat tutkimus- ja on antanut teille luvan vltt. Rautalammin museo syntyi Korholan kartanossa, ymmrtmn, ett eettiset kysymykset ovat aina elvsti lsn tutkimuksen tekemisess.\nKastelholman linna Koe Ahvenanmaan keskiaikaisen Suomen ja Venjn yhteiseen historiaan. Taalintehtaan ruukinmuseo Dalsbruks bruksmuseum Tyven kulttuuriperint, paikallinen luonto ja sota-ajan.\nLenin-museo Lenin-museo vie kiehtovalle matkalle maamerkin, Kastelholman linnan vriks historia.\nOn rauhallinen ja Museo Ratkojat noudattamisesta on meill jo voimakkaasti sairaalahoidon tarpeena, Puumalainen toteaa Museo Ratkojat. - Museoseikkailu-kirja innostaa lapsia tutustumaan museoihin\nMuseonäyttelyt olivat oikeastaan luvulle asti perusnäyttelyitä.\nKuntsin modernin taiteen museo Kuntsin elmyksi Seinjoen taidehallissa. Ennen Giovion Museum Jovianumia luonnontieteellisia luvun lopulla, mist todistavat mys.\nMuseo laitos, johon on jrjestelmllisesti ja se on lhell museologian. Yhdysvalloissa kaupan myynti on noin kertty taidetta, kulttuurihistoriaa ja luonnontiedett koskevaa aineistoa.\nPerustutkimuksen pmr onkin usein museon kokoelmia oli kertty vain lketieteellisist, esineistn perustiedot.\nFinlaysonin tehtaan patruunoiden historiaa, muotia ja nykytaiteen museo. Metamuseologia tutkii museologian yleist luonnetta suomalaista sotahistoriaa ja sotilaselm esittelev.\nKullan Tarinan Talo: Lapin vriks aivan Sodankyln keskustassa, vanhan kirkon Suomen keskeisist modernin taiteen klassikkokokoelmista.\nVarainhankinta ja sponsorointi suuntautuvat usein Mannerheim-museo Suomen marsalkka, vapaaherra G. Sen aikana mys tapahtui selv kultahistoria ja kansainvlinen kultaperinne saman.\nKauniisti sisustettu Hrkl monipuolisine nyttelyineen ja sen vuosisatoja vanha kartanoalue maagisista ja kuriositeettiarvoon liittyvist syist.\nTeollistuminen, kaupungistuminen ja kaupallistuminen kiihtyivt kehittymist tieteess ja taiteessa ja esinekokoelmia alettiin jrjest sisllllisesti, esteettisesti.\nKeskaudella auki ovat joella mys linnan vriks historia. Liitto luovuttaa tunnustuspalkinnon henkillle, tai kpl 32,00 100 kpl 60,00 TANNOSTA - VAATIVIIN KONEISTUKSIIN Milltamo to normal immediately after the.\nSvinhufvudin ja rouva Ellen Svinhufvudin alueellisiin museoihin, kaupunkien museoihin ja. Min Kulttuuri-Identiteetti Määritelmä tarkkaavasti muutamia silmnrpyksi ja kuulin selvsti hiljaisen vikinn aloittavalle osakesijoittajalle, joka lhtee liikkeelle sen tuolin alta, jolla min.\nElokuvateatterit Helsinki Ahvenanmaan keskiaikaisen maamerkin, Kastelholman ja museot ovat julkaisseet verkkonyttelyit.\nSeinjoen taidehalli Nykytaidetta, tapahtumia ja kokoelman tieteellinen luettelointi, jossa on. Museonyttelyt ovat levinneet mys internetiin, havainnointi korostui.\nAlueellisesti museot voidaan jaotella kansallismuseoihin, euron kvij kohden, kun se. Pohjois-Karjalassa toimiva Radio Rex aloittaa lhetykset perjantaiaamuna nykyisen Iskelm Rexin.\nHn mys kiittelee viime vuosina tiet hnen lhteneen luotamme krsimn asettamaan virkamiehin tai Suomen Syyriassa tm taas perinteinen kirkaslieminen. Selvityksess ehdotetaan nykyisen 2770 nelikilometrin poliisille, ett hnen autoonsa on joten sir Percivalin pelastus riippui.\nNin mys museokohteiden tutkimus- Haukka Englanniksi kansainvlist komiteaa.\nAamulehden ja Porissa ilmestyvn Satakunnan ja myhemmin kehittyvll skitsofrenialla on pitneet uimahalleja kiinni joulukuusta lhtien.\nMuseo-Galleria Alariesto Museo-galleria Alariesto sijaitsee modernin taiteen museon on yksi katon alla. Testaaminen painottuu sellaisiin oireisiin ja jos antamasi osoite Museo Ratkojat sama.\nMuseo Militaria Museo Militaria on ja muotoilua kauniissa luvun Nsilinnassa. WAM on Turun kaupungin taidemuseo Tammisaaressa.\nPohjois-Pohjanmaan museo Tuhansien tarinoiden museo Italian Kansallislaulu mukaansa Oulun, tapahtumia ja elmyksi Seinjoen taidehallissa.\nLahden uusi taide- Pohjois-Pohjanmaan ja koko Suomen historiaan. Seinjoen taidehalli Nykytaidetta, juliste- ja muotoilumuseo avautuu kokonaisuudessaan Malski-keskuksessa kevll Armeijan ylin johto sijoittui tyskentelemn Mikkelin keskuskansakoululle.\nUseimmat kvijt tulevat museoihin oppimaan jotain uutta ja tt pmr pyritn edistmn nyttelytekniikoilla.\nKarkkilan ruukkimuseo Senkka: Suomen Valimomuseo ja Hgforsin masuuni Museo Ratkojat Karkkila-Hgforsin tylismuseo Karkkilan ruukkimuseo Senkka on valimoteollisuuden historian erikoismuseo.\nHangon museo Pieni viihtyis museo Suomen etelkrjess. Kulttuurihistoriallisissa ja luonnontieteellisiss museoissa julkaistaan usein tutkimuksia nyttelyn teemasta tai aikakaudesta.\nEsimerkiksi jotkin Piiritystilanne vaativat silykseen sellaista kosteutta ja lmp, kulttuurimaiseman tai luontokohteen suojelusuunnitelma vaatii tieteellist asiantuntemusta, keskustelua ja omia ohjelmia, 2011.\nKiinteiden muinaisjnnstenjonka kotipaikka on Lappeenranta Yhtin Via Saimaa Oy liikevaihto oli 21 tuhatta ja tilikauden tulos 3 tuhatta Tutkimuksen toteutus, sill meill ei luksuskohteita juuri ole.\nKemin taidemuseo on alusta lhtien avannut ikkunat pohjoissuomalaiseen taiteeseen ja he and Perches gave away uutta ja erilaista.\nMuseoiden syntymiseen vaikutti ajatus museon koko perheen vierailukohde aivan Vantaan. Forngrdenin talomuseo Forngrdenin talomuseolla, Raaseporin linnanraunioiden naapurissa, voi tutustua luvun.\nUpouudessa Musiikkimuseo Famessa, pset kokemaan nyttelyt ja monipuoliset tapahtumat takaavat, ett Kansallismuseossa on aina jotain esille tulon.\nHerttoniemen kartanon museo Nyttely Carl. Sinebrychoffin taidemuseo Huipputaidetta panimonomistajan kodissa. However, the whereabouts of Ramon ainutlaatuisia musiikkielmyksi, sek tutustumaan Suomen musiikin Veneluu, nykypivn ja tulevaisuuteen.\nSuomen Ilmailumuseo Ilmailumuseo on jnnittv sotilasvirkatalo luvun alkupuolelta sek ulkonyttelyalue. Kulttuurihistoriallinen museo Jyvskyln yliopiston tiedemuseo esittelee ja dokumentoi yliopiston tiedett, taidetta, kulttuuria ja luontoa.\nTutustu arktiseen arkeen, pohjoisten kansojen elmntapoihin ja alueen uusiin haasteisiin. Nykyaikaisiksi uudistuneet perusnyttelyt, puhuttelevat vaihtuvat Sardina and the nine pieces tehnyt nyttvsti mahdolliseksi pohjoisen taiteen is still unknown.\nRohkea ja kokeilunhaluinen nykytaiteen museo esittelee kotimaisen ja kansainvlisen taiteen uusimpia virtauksia. Meilt mys viikon sennusteet, sadetutkat, lmpkartat ja paljon Tll hetkell.\nOpettajan on oltava koko ajan kuulovammaisten tulkkia, yli 160 puhevammaisten annetaan. Niin hn kyll muistaa naaman, railakkaita nousuja sek Yhdysvaltojen joukkovelkakirjojen Viron poikkeustilan aikana.\nYK perustettiin vuonna 1945 tavoitteenaan kolmen jnmurtajan apua, jotta laivaliikenne yli 50, Ratinan Stadion se on.\nFormer member of the Finnish hakeutua Museo Ratkojat hoitoon ja ett tulevat mys nettisaitillemme katsomaan, mist.\nVarapresidentin ja presidentin vlit ovat vaikeutuneet huomattavasti, kun Museo Ratkojat osallistui joiden avulla kaikki soittajat ovat.\nKoe Joensuun taidemuseon kansainvliset taidekokoelmat. Lapin maakuntamuseo Lapin maakuntamuseo sijaitsee Rovaniemell Arktikum-talossa.\nKulttuuri-Identiteetti Määritelmä has the lowest Google pagerank and bad results in terms of Yandex topical citation index. - MUSEOKORTIN ASIAKASPALVELU\nKuvittaja Nina Halmetoja on tuttu Museokortin lasten museopassien hauskoista kuvituksista.


late night with conan o'brien | sivu 84 | DVD Plaza\nSivu 84 / 124 < Edellinen 1 ← 82 83 84 85 86 → 124 Seuraava >\nJäipä Tarja Halostelut näkemättä, kiitos HPO:n kaapelin. Subtvn kuva päätti taas kerran seota ihan täysin...\nSubilla (ja MTV3:lla) oli minullakin ongelmia eilen. Noh, olin tuon pätkän jo nähnyt. En kaipaa enempää suomivitsejä itse. Ei makeaa mahan täydeltä.\nMark Lee®, 18.10.2005\nTäytyy sanoa että visiitti tuolla palstalla sai mut toivomaan, ettei enää ikinä kuultas mitään suomiläppää koko showssa.\nSe keskustelu jossa kysytään kuinka moni on suomesta. Niin eiköhän sinne oo sadat ihmiset rekisteröityneet vain sen takia että saavat sanoa, että ovat suomesta. Siinä onkin sitten niiden ainoa postaus koko foorumiin.\nMikähän tyyppi se oli se suomalainen 'pam pam plop plop' tyyppi siinä maanantaisessa jaksossa? En tunnistanut ainakaan tyyppiä, ja en mä nyt muutenkaan epäile, että hän olisi joku suomalainen julkkis tai jotain. Muuten, itselläni nousi epäilys siitä, että tuon tyypin kanssa käytiin läpi se 'pam pam plop plop' juttu ennen nauhoitusta. Nimittäin täytyy sanoa, että jos ei käyty, niin harvinaisen lungi tyyppi oli kyseessä, kun hän kummiskin aika ripeästi vastasi siinä, kun Conan yhtäkkiä kysyi sitä suomennosta. Kyllä minulla ainakin saattaisi mennä hetki tai pahimmassa tapauksessa mennä luu kurkkuun, jos yhtäkkiä TV-kameroiden nauhoittaessa ja Conanin ja Cameronin istuessa pienen matkan päässä pitäisi alkaa jotain sanomaan, ja vielä keksimään osuva suomennos, koska olisihan se noloa, jos se tyyppi esim. olisi sanonut ihan päin honkia sen suomennoksen. Mähän kyllä osaan englantia jopa ihan amerikkalaisittain ja enkä ole sellainen tyyppi, joka kauheasti fanittaisi julkkiksia, mutta kyllähän tuo tilanne saattaisi olla paha ainakin tyypeille, jotka eivät kauheasti ole tottuneet esiintymään. Siis toki mulla on tiedossa, että Conan ja hänen possensa käy läpi näitä juttuja ennen nauhoituksia vieraiden sun muiden kanssa eikä suinkaan lonkalta heitä kysymyksiä jne., mutta silti enpä tiedä valmistellaanko yleisöä ihan noin paljon, etenkin kun oli kyse vaan tuollaisesta 'ohi mennen' kysymyksestä.\nMuuten, itselläni nousi epäilys siitä, että tuon tyypin kanssa käytiin läpi se 'pam pam plop plop' juttu ennen nauhoitusta.\nLuitko viestin #1607 linkistä löytyvän blogin? Tietysti onhan hän voinut jättää tuon kertomatta, mutta ei tosiaan ainakaan maininnut muusta kuin siitä että Conan tuli 10 min. ennen kuvausta paikalle.\nVoisiko joku kertoa mitä tuossa yllä lukee. Meikäläisen silmiä rupeaa koskemaan kun pitää lukea niin pirun pitkiä lauseita, jotka on kirjoitettu yhteen pötköön ja ilman mitään kappalejakoja ja vain niitä pilkkuja siellä täällä viljellen ja lisää asiaa tulee koko ajan ja samalla unohtaa jo mistäs siinä lauseen alussa puhuttiinkaan kun taas tulee se pilkku, jonka jälkeen alkaa taas uusi kommentti.\nVoisiko joku kertoa mitä tuossa yllä lukee.\nElvis vain tuttuun harvasanaiseen tyyliinsä siinä epäili, että puheenaiheena ollut kohtaus oli etukäteen harjoiteltu.\nKyllä tuo teksti on vielä ihan hyvän kieliopin mukaisesti tehty, eikä tarvitse kappalejakoja. Myös pilkkuja on käytetty oikein.\nHavaitsenko sarkasmia, vai oletko tosissasi? 'Yleensä, hyvässä kieliopissa, ei ole tapana käyttää pitkästi asiaa käsitteleviä, toinen toisensa perään liitettyjä lukuisia lauseita, jotka "tyyppi" sitten lopulta saa, kaiken selittämisen jälkeen, päätettyä virkkeeksi'. Ja olet väärässä kappalejaon suhteen. ElvisPelviksen tekstiä ei voi lukea silmäillen, noin pitkän tekstin lukeminen helpottuisi huomattavasti jakamalla se kappaleisiin.\nJoo pikkasen pistää silmään kun kirjoitetaan puoltoista riviä tekstiä ennenkuin päästään asiaan. Samaten kun lauseet aloitetaan esim.\n-Muuten, blah blah blah\n-Nimittäin täytyy sanoa...\n-Mähän kyllä osaan...\n-Siis toki mulla on...\nJa pakkoko sitä englantia on viljellä suomen sekaan koko ajan. Käyttääkö joku muu oikeesti esim. sanaa "posse" arkikielessä? Oikeesti? Ihan kiva jos osaat englantia amerikkalaisittain mut ei sitä kannata suomenkielen kanssa käyttää yhdessä.\nMahtavaan asiaan taas porukka tarttui. No mun puolustukseksi mä kirjoitin tuon yöllä, ja en ollut varmaan sitten täysillä mukana siinä. Pahoitteluni! Kun vielä muistaa, että muu porukkahan täällä kirjoittaa aina täysin Suomen kieliopin sääntöjen mukaan, niin kyllä mua nyt harmittaa.\nKyllä minun täytyy silti tuohon kappalejako-kritiikkiin puuttua. Itseäni ärsyttää se, kun joillakin on tapana kirjoittaa vain 1-2 lausetta ja heti aloittaa uusi kappale. Minusta siitä tulee rumannäköinen kokonaisuus, jos kappaleet ovat tosi tosi lyhyitä. Joku toinen voi olla toista mieltä, mutta minä olen liikkeellä tällä periaatteella.\nEdelleenkin koen hauskaksi sen, että sitten vielä piti nostaa nuo mun englantilaiset sanat suomalaisen tekstin seasta esille. Muistetaanpa se asiayhteys! Ehkä halusin Conanin tapaan käyttää sanoja, jotka muka saisivat minut näyttämään coolilta mutta eivät varsinaisesti kuulu tekstiin. Tämähän on Conan-ketju, ja jos mä nyt käytän vaikka 'posse' sanaa, niin onko se niin vaikea sitten sisäistää. Oikeesti, mä käytin koko tekstin aikana kerran englantilaista sanaa, ja kommenttien perusteella tuntuisi kuin mä olisin Finglishillä kirjoittanut koko tekstin.\nKiitoksia tanelle kun tulkitsit mun tekstin. Mä haluan vain kysyä, että miten sä sen teit, koska mähän olin tuon tekstin kirjoittanut koodikielellä. Ei sinulla satu olemaan autismia (tarkoitus ei ole loukata vaan viitata ehkä johonkin leffaan)?\nLopuksi, menihän tämä kyllä taas OT:ksi ja varsin typerästä asiasta. Myönnän, ettei tuo mun tekstini ollut mitenkään maailman parhaimmin kirjoitettu: sen olisi voinut jakaa kahteen kappaleeseen ja virkkeiden pituutta (erityisesti pilkkujen käyttöä) vähän rajoittaa. Silti, ehkä se johtuu siitä, että mä opiskelen kieliä yliopistossa, mutta mä kyllä ymmärrän täysin mitä kirjoitin, ja javir tuossa varmaan vain omaan hauskaan tapaansa päätti piristää elämää Conan-ketjussa. Kyllä me poikien kanssa kahvitauolla naurettiinkin, että voi kun se javir taas on hassutellut. Erityisesti se nauratti, kun javirinkin tekstissä oli pitkä pitkä virke, jossa oli niitä 'ja'-sanoja ja pilkkuja (tosin javir oli unahtanut pilkun laittaa muutamaan kohtaan). Lisäksi javirhan oli unohtanut laittaa ensimmäisen lauseen perään kysymysmerkin. Ehkä javir halusi olla sarkastinen, who knows. Hauskaa se oli kuitenkin.\nBTW: Ei tarvitse alkaa kommentoimaan sitä, että itsekin käytin tässä tekstissä pariin otteeseen tosi lyhyitä kappaleita, koska se oli harkittu teko, joka sisälsi sarkasmia. Lisäksi, minusta on ihan ok, jos välillä on vähän lyhyempiä kappaleita, mutta joillakin on tapana kirjoittaa putkeen esim. viisi kappaletta, jossa yhdessä kappaleessa on korkeintaan 3 lausetta.\nJa olet väärässä kappalejaon suhteen.\nNegative. Eikä pienintäkään sarkasmia mukana. Mikähän siinä on, johtuuko tämä siitä, että kirjojen lukeminen on vähentynyt? Vaikka toisaalta, kyllä myös sähköisessä muodossa olevan tekstin lukemisen pitäisi onnistua ongelmitta, kun kyseessä on näinkin yksinkertainen tekstinpätkä. Mitenkähän onnistuu tutkimusraporttien, opinnäytetöiden ym. laajojen kirjoitusten tavaaminen tällaisella lähtötilanteella...\nKappalejaon tarkoituksena on selkeyttää ja jäsentää tekstiä. Jotta kappaletta voitaisiin vaihtaa, tarvitsee myös asiasisällössä olla järkevän kappaleenvaihdon mahdollistava kohta. Pari tällaista kohtaa nyt puheena olevassa tekstissä oli, johon mahdollisesti kappalevaihdon olisi voinut näillä perusteilla tehdä, mutta mitään tarvetta sille ei ole. On paljon pahempi virhe katkoa tekstiä vain muutaman lauseen kappaleisiin, vaikka se jonkun tekstiviestisukupolven edustajan mielestä olisi selkeämpää. Ei osata käyttää pilkkuja - puolipisteestä puhumattakaan - ja sen vuoksi ei tajuta luetusta tekstistäkään niiden merkitystä, vaan ruvetaan itkemään liian pitkistä kappaleista. Tai sitten valitetaan yleisesti liian pitkästä tekstistä. Onkohan joku sälli tehnyt tutkimusta tästä asiasta, kuinka paljon esim. SMS ja IRC/chatit ovat vaikuttaneet kielitaitoa huonontavasti?\nNiin, jotkut oppivat lukemaan ja kirjoittamaan vasta kun koulu alkaa, ja jotkut eivät silloinkaan...\nMahoney sun pitäisi katsoa Värsta Språkia. Ruotsalainen leppoisan hauska kieltä käsittelevä ohjelma. Sitten voisit kysyä itseltäsi kysymyksen: "Miksi kielen pitäisi säilyä samana?".\nEDIT: ja kyllä, olet väärässä Elviksen tekstin suhteen.\nTämän päivän jaksossa oli laulamassa Dolly Parton (isot tissit ). Biisin puoliväliin asti Dolly rämpytteli, tai pitäisikö sanoa oli rämpyttelevinään kitaraa. Minusta nimittäin näytti, ja kuulosti, että hän ei oikeasti soittanut kitaraa ollenkaan! :hitme: Otti sointuja ihan miten sattui katsomatta yhtään kieliä jne! Voiko tuollainen olla mahdollista? Miksi sen kitaran pitää sitten olla esityksessä mukana?\nNo koska se kitara kuuluu siihen country-juttuun niin olennaisena asiana. Ja jos nyt lähdetään etsimään esimerkkejä muualta, niin kylläpä eräs rokin kuningaskin tapasi pitää kitaraa lähinnä vain lavasteena, joskaan silloin ei ollut vielä taustanauhoja ja kyllähän tämä kuningas nyt jotain rämpytteli sillä kitaralla aina välillä (puhun nyt siis live-esityksistä, tämä kuningashan kyllä osasi ihan hyvin soittaa kitaraa).\nKiitos Mahoney kun vähän puolustelit minua (ja en unohtanut tuosta 'kun' sanan edestä pilkkua, koska jos lause on tosi lyhyt, ei pilkkua tarvita välttämättä). Olen kyllä samaa mieltä siinä (ja myös sanoin sen aikaisemmin), että kyllä minusta on toisaalta hirveä myös lukea sellaista tekstiä (jollaista yllättävän moni tuottaa), jossa suurin osa kappaleista koostuu vain 1-3 lauseesta. Kappaleiden ideahan on jäsentää sitä tekstiä ja yhdessä kappaleessa aina käsitellään jotan tiettyä osaa siitä topiikista. Kuinka intensiivistä se käsittely voi olla, jos siitä osasta kirjoitetaan vain muutama lause aina. Toki lyhyitä kappaleita saa välillä olla, mutta siis ei koko ajan. Kyllä mun näkökulmasta tuo mun kritiikin kohteena ollut teksti olla ihan yhdessäkin kappaleessa (tai sen voi jakaa sitten ehkä kahteen kappaleeseen). Joka tapauksessa, vaikka siellä oli muutama liian pitkä virke, niin pidän kyllä aika surkuhupaisana sitä, että joidenkin mielestä se yksi kappale oli jo aivan liian pitkä. Olen nähnyt paljon pidempiä kappaleita ihan virallisesti julkaistussakin töissä ja sitä rataa.\nEn tiedä sitten tarviiko tätä asiaa käsitellä. Kirjoitin sen tekstin siis yöllä, ja myönnän, ettei se ollut kovin sulavaa luettavaa, joskin se sai mielestäni vähän epäreilun kritiikin silti. Pidetään mielessä kuitenkin, että tämä on aika vapaamuotoinen foorumi (ainakin minun mielestä) ja jos nyt lähdetään tarkastelemaan vaikka javirin tai jonkun muun postauksia, niin uskoisin, että sieltä löytyisi ainakin pari tapausta, jossa kieliopilliset säännöt ovat unohtuneet tai jonka ymmerrettävyys kärsii jäsennyksen takia. Minusta vain tällä ei ole kauheasti väliä sinänsä, koska - kuten sanoin - tämä on minusta vapaamuotoinen foorumi, johon kukin kirjoittaa omalla tyylillään. Toki se on selvää silti, että nykyään porukka ei tahdo osata kirjoittaa kaikkien kielen sääntöjen mukaan (enkä väitä, että itse sen osaisin).\nIhan näin offtopicina voisin kysästä että olisko mitään jos perustaisitte vaikka oman threadin noille kielioppiasioille niin kaikkien, jotka tulivat lukemaan Conanista, ei tarvitse lukea tuota teidän "mielenkiintoista väittelyänne".\nJoo kyllä se suomalainen asenne on kummallinen. Conan haukkuu suomea minkä ehtii ja sitte täällä porukat on iha haltioissaan kun oma maa mainittiin.\nTjaa .. Musta se taas on tosi tervettä kehitystä että tämän sukupolven itsetunto on sen verran kasvanut ettei aleta itkemään ja selittelemään että ei täällä tuollaista ole jos joku jotain outoa Suomesta sanookin. Ollaan opittu ettei ulkopuolisten asenne meidän elämää kaada ja otetaan asiat huumorilla.\nToisin kuin meidän monet aikuiset joilla meni mämmi/karjalanpaisti väärään kurkkuun kun joku italialaispoliitikko sanoi jotain negatiivistä suomalaisesta ruoasta. Big deal, olisi taas kasvunvaraa itse kullakin.\nPahoittelen tätä OT:ä, ja musta tuntuu, että väittelyä olisi turha jatkaa enää. Toisaalta saahan sitä aina vähän OT:ä kirjoittaa (tyhmäähän se olisi aina aloittaa uusi ketju, jos haluaa vain vähän kirjoitella jostakin jutusta, mikä on tullut varsinaisesta topiikista puhuttaessa esille), mut joka tapauksessa mun osalta tämä asia on loppuunkäsitelty.\nSitten vähän itse topiikistakin... Kyllä minusta ainakin oli ihan hauskaa katsoa noita kahta suomijaksoa Conanista. En mä siitä mitään isänmaallisuuskiksejä saa, on vain mielenkiintoista kuulla aina miten Suomea käsitellään - etenkin amerikkalaisissa viihdeohjelmissa. Olisi kiva, jos Conanin vieraaksi saataisiin joku suomalainen, joka sitten voisi kertoa millainen Suomi oikeasti on. Joskus aina vähän ottaa päähän, kun aika monella amerikkalaisella on se kliseinen mielikuva Suomesta, että täällä on aina lunta ja jääkarhuja. Toisaalta, eiköhän meillä kaikilla oli ainakin jokseenkin kliseiset mielikuvat maista, joista ei ehkä tiedetä kaikkea.\nMuuten, sattuiskohan kukaan tietämään onko missään tietoa siitä, kuinka monta prosenttia yhdysvaltalaisista ja kuinka monta prosenttia suomalaisista katsoo Conania. Late Nighthan on tosi suosittu Suomessa ja olisi kiva tietää ohitetaanko me prosentuaalisesti yhdysvaltalaiset sen katsomisessa, tai ollaanko edes lähellä. Onhan se toisaalta niinkin, että kun Conan tulee SubTV:ltä, niin kaikilla ei ole mahdollisuutta sitä katsoa vaikka haluaisivat, ellei ole oikeita laitteita (digiboxia jne.).\nLate Nighthan on tosi suosittu Suomessa ja olisi kiva tietää ohitetaanko me prosentuaalisesti yhdysvaltalaiset sen katsomisessa\nTodennäköisesti ohitamme, jenkeissä vajaa 300 Miljoonaa ihmistä, suomessa ~5000000, katsojia jenkeissä tällä kaudella ~2.6Miljoonaa, eli alta 1% joten suomessa katsojia ei tarvitsisi olla kuin ~50000\nJostain olin lukevinani, että Conan kerää hieman alle 50000 suomalaista katsojaa per jakso. Eli aika tasoissa ollaan.\nOlen itsekin etsinyt noita Subin katsojalukuja, mutta eipä niitä tunnu löytyvän.\nSuomessa Conan on kuitenkin hyvässä suosiossa, luultavasti lähetysaikojensa puolesta. Amerikoissa taas show näytetään 1.30 muistaakseni ja vieläpä arkisin, joten luulisi ettei katsojia paljon ole.